
1. puhe 

Voiko mieli olla vapaa ongelmista? 

Aion ensin puhua hieman, jonka jälkeen ehkä haluatte 
esittää kysymyksiä ja keskustella puhutusta. Ymmärrän 
kohtalaisen hyvin ranskaa, joten voitte esittää 
kysymyksenne ranskaksi. Valitettavasti en kuitenkaan 
hallitse ranskaa niin hyvin, että voisin vastata ranskan 
kielellä, vaan teen sen englanniksi - voitte siis esittää 
kysymyksiä puheen lopussa. 

Näyttää siltä, että luomme elämän varrella aina vain uusia 
ongelmia ratkaisematta niitä milloinkaan. Ja koska nämä 
ongelmat tuntuvat meistä ylivoimaisen vaikeilta, me 
välttelemme ja pakenemme niitä kaikin tavoin: uskonnon, 
alkoholin, seksin tai lukemattomien muiden keinojen avulla, 
joita ihminen on keksinyt - käytettävissämme on kokonainen 
pakokeinojen verkosto. Minusta on väistämätöntä, että niin 
kauan kuin psykologiset ongelmamme ovat ratkaisematta, 
tajuntamme on pysyvän epäjärjestyksen, ahdistuksen ja 
täyttymättömän turvallisuuden tarpeen tilassa. Siksi meidän 
on ratkaistava ongelmamme. 

Meillä on siis ongelmia - taloudellisia, sosiaalisia, älyllisiä 
ja uskonnollisia. Olemme jakaneet itsemme erillisiin 
osastoihin, ja kullakin lohkolla tai osastolla on oma tai omat 
ongelmansa. Nämä mielen eri alueilla syntyvät ongelmat 
ovat ilmeisessä ristiriidassa toistensa kanssa. Haluamme 
toteuttaa itseämme älyllisesti - tulla kuuluisaksi kirjailijana, 
taiteilijana tai jollain muulla tavalla -, ja tämä itsensä 
toteuttamisen tarve on ristiriidassa muiden elämänalueiden 
kanssa. Olemme turvattomia ja etsimme turvallisuutta ja 
pysyvyyttä, haluaisimme ymmärtää mitä kuolemattomuus 
on - samaan aikaan vanhuus hiipii lähemmäksi ja alamme 
häipyä pois niin henkisesti kuin ruumiillisestikin. 




Ongelmat siis kulkevat mukanamme läpi elämän, olkoon 
että meillä saattaa mennä taloudellisesti hyvin ja 
suhteemme toisiin saattavat olla jotakuinkin hyvät. 
Jollemme ratkaise ongelmiamme täydellisesti - ja niiden 
täydellinen ratkaiseminen on mahdollista -, ne kuluttavat 
sisäisen olemuksemme loppuun, olimmepa kuinka viisaita, 
älykkäitä, lahjakkaita ja esiintymistaitoisia tahansa. Olisiko 
mahdollista, että ihminen, joka elää arkitodellisuudessa 
yrittämättä paeta johonkin myyttiseen erillisyyteen, 
luostariin, uskoon, opinkappaleisiin, rituaaleihin tai 
mitättömiin mielen luomiin visioihin, puhdistaisi mielensä 
kaikista ongelmista, niin että se olisi nuori, raikas ja 
tahraton? 

Jotta ymmärtäisi asian josta aiomme nyt puhua, on 
osattava kuunnella - ja se onkin vaikeimpia taitoja: 
kuunteleminen. Se on taidetta - mutta tavallisesti me emme 
kuuntele. Ette kuuntele aidosti sitä, mitä sanotaan, koska 
teillä on mielipiteitä, arvostuksia ja päätelmiä. Teillä on 
tietty käsitys puhujan maineesta. Toivotte tai odotatte että 
jotain tapahtuisi, ja tämä tietenkin estää teiltä aidon 
kuuntelun. Se on aivan kuin väliverho, joka estää teitä 
kuulemasta oikein. Ja vain silloin kun kuuntelette 
ponnistelematta, hyväksymättä ja torjumatta, vain 
tosiasioita tarkastellen, tuomatta mukaan päätelmiä, 
älyllisiä käsitteitä ja malleja - vain silloin te voitte kuunnella 
rauhallisesti ja vaivattomasti ja päästä sisälle siihen mitä 
sanotaan, niin että havaitsette itse, onko se totta vai ei. Ja 
minusta tämä on tärkeimpiä asioita, jotta ymmärtäisimme 
toisiamme. Sillä mehän olemme täällä, te ja minä, jotta 
olisimme yhteydessä toisiimme - jotta välillämme vallitsisi 
läheinen yhteys. 

Tarkoituksenne ei varmaankaan ole vain kuunnella puhe 
ja poistua paikalta - oltuanne samaa mieltä tai eri mieltä, 
esitettyänne mielipiteitä tai vastaväitteitä. Te ja minä 
olemme täällä selvittääksemme yhdessä elämän 



ainutlaatuisen ongelman. Ja ymmärtääksemme toisiamme 
meidän on paitsi käytettävä sanoja myös ymmärrettävä 
niiden merkitys ja tiedettävä, että sana ei koskaan ole itse 
asia. Kuunnellessanne teidän on myös tunnettava ja 
tiedostettava omat ennakkoluulonne ja epätietoisuutenne, 
kompromissinne ja vilppinne - koko se psykologinen 
rakenne, josta käsin te kuuntelette. 

On yksi vaikeimpia taitoja osata paitsi tarkkailla ja 
kuunnella, myös oppia. Oppiminen on jotain aivan muuta 
kuin tietäminen. On jokseenkin helppoa painaa mieleen 
tietoa, kerätä informaatiota, tallentaa sitä kokemalla, 
lukemalla tai reagoimalla ja toimia sitten tämän tiedon 
pohjalta - useimmat tekevät näin. Mutta oppiminen on 
jotain aivan muuta. Sillä samalla hetkellä kun olette 
oppineet, opittu kuuluu jo menneisyyteen, siitä on tullut 
tietoa. Tosi oppiminen on lakkaamatonta toimintoa, liikettä, 
jossa ei tapahdu tallentamista. Useimmat meistä katsovat 
ongelmaa jo tietämänsä pohjalta - keräämänsä tiedon, 
kokemuksen, ehdollistumisen ja muistikuvien läpi - estäen 
siten ongelmasta oppimisen. 

Oppiminen on toimintaa - tämän hetken toimintaa. 
"Oppia" on teonsana, se on liikettä. Mutta se mikä on opittu 
on jo jähmettynyt paikoilleen. Jos osaisimme kuunnella 
aidosti ja koko ajan oppien ei ainoastaan puhujaa, vaan 
kaikkea elämässä, kaikkia niitä ilmauksia ja vihjeitä, jotka 
lähtevät omista tarpeistamme, kaipuistamme ja salaisista 
haluistamme, jos osaisimme kuunnella toista - olkoon hän 
miehemme, vaimomme, lapsemme tai naapurimme -, niin 
että mielestä tulee selkeä ja tarkka ja se katsoo asioita 
ilman tunteenomaisia mielipiteitä ja ennakkoluuloja, silloin 
ehkä pystyisimme ymmärtämään elämän vaikeimmatkin 
ongelmat. 

Olemme jakaneet elämämme osiin. On niin sanotun 
henkisen elämän alue, älyn alue, tunteiden alue, fyysisten 
aistien alue. Mieli on siis hajautunut erillisiksi, rajatuiksi 



lohkoiksi, joilla ei ole paljonkaan yhteyttä toisiinsa, niin että 
osien kesken on pysyvä ristiriita. Ja tätä ristiriitaa me aina 
pakenemme. Jotta ymmärtäisi minkä tahansa asian sitä on 
katsottava, siihen on oltava aitoja välitön tuntuma. Meillä ei 
kuitenkaan ole tällaista tuntumaa, koska yritämme joko 
eritellä tai vältellä asiaa tai pohtia mikä on sen syy. Tai sitten 
emme yritä edes tätä, vaan jätämme koko ongelman sikseen 
ja elämme pinnallisesti tyytyen pieniin asioihin ja 
totunnaiseen elämänmenoon. 


Kysymys on siis siitä, onko mahdollista olla aidossa 
kosketuksessa tosiasiaan. Kun saatte suoran kosketuksen 
asiaan - suoran kosketuksen -, ymmärrätte ehkä tämän 
asian merkityksen. Mutta meillä ei milloinkaan ole välitöntä 
tuntumaa mihinkään, paitsi ehkä fyysisesti, aistien 
välityksellä. Kosketin mikrofonia - se oli välitön kosketus. 
Välissä ei ole mitään käsitteellistä päätelmää, joka estäisi 
yhteyden. Mutta välittömän yhteyden löytäminen itsensä tai 
kaikkien ihmisen ongelmien kanssa voi olla vaikeata - ja 
näin ongelmat kasvavat, lisääntyvät ja juurtuvat ihmiseen, 
niin että mielestä tulee ongelmien kasvualusta lapsuudesta 
tähän päivään. 


Toivottavasti ette kuuntele vain sanallista selitystä - se 
olisi hyödytöntä. Kuulemillanne sanoilla on merkitystä vain 
jos niillä on välitön yhteys teidän omiin ongelmiinne - 
käytätte siis sanoja ikään kuin peilinä, jossa voitte nähdä 
itsenne ja ongelmanne. Jos olette tällä tavoin valppaasti 
tietoinen ongelmistanne ja välittömässä kosketuksessa 
niihin, silloin tällä puheella on teille merkitystä. Muutoin, jos 
kuuntelette puhetta ainoastaan älyllisesti tai sanallisesti, 
teille jää lähtiessänne käteen vain läjä tuhkaa: puheen 
kuuleminen oli turhaa. Toivon siis, että ette kuuntele 
saadaksenne tietoa, vaan päästäksenne välittömään 
yhteyteen omien ongelmienne kanssa. 


Luodakseen kosketuksen ongelmaan aivan kuin 
koskettaisi jotain esinettä - olkoonpa ongelma älyllinen. 



psykologinen, fyysinen tai niin sanotusti hengellinen - on 
ymmärrettävä sanojen tarkoitus ja merkitys, sillä sanat 
estävät kosketuksen ongelmaan. Jos on tuskan vallassa - 
ahdistuksen, syyllisyydentunnon, pelon, epätoivon - ja 
haluaa saada kosketuksen tähän tuskaan, on ymmärrettävä 
sanan "tuska" merkitys, sillä sana luo tunteen. Olette ehkä 
huomanneet, että sana itsessään saa aikaan tietyn tunteen. 
On siis tunnettava tarkkaan itse sana. Kun olette tietoinen 
sanasta ja että sana ei ole asia, että sana "tuska" ei ole 
sama kuin itse asia, silloin olette enemmän tai vähemmän 
kosketuksessa itse tunteeseen. Toivottavasti sanoin tämän 
selvästi. Oli miten oli, puhumme tästä vielä. 

On siis ymmärrettävä sana ja nähtävä, miten sana 
synnyttää, hallitsee tai värittää tunnetta, ja että sana ei ole 
asia - että sana ei ole tunne. Useimmille ihmisille sana on 
tunne. Tunteen ja sanan välillä on suora vastaavuus. Jotta 
kosketus tosiasiaan syntyisi, on ymmärrettävä sanan 
merkitys, tärkeys ja luonne. 

Samoin on oltava tietoinen erilaisista pakokeinoista, sillä 
ongelmasta tulee haastava ja intensiivinen vasta kun se saa 
koko huomiomme välittömästi osakseen. Useimmat ihmiset 
eivät kuitenkaan halua elää näin intensiivisesti. Siksi 
ongelmat vahvistuvat, lisääntyvät ja juurtuvat meissä. On 
siis paitsi kiinnitettävä huomiota sanaan myös tiedettävä, 
miten mieli pyrkii pakenemaan - olemme taitavia 
pakenemaan elämää. Meillä on kirkko, kirjallisuus, omat 
kokemuksemme, tietomme, elämänkatsomuksemme ja 
erilaiset psykologiset väistökeinomme, jotka estävät 
kosketuksen tosiasiaan. 

Luulemme ongelman ratkeavan, kun löydämme sen syyn, 
ja luulemme ymmärtävämme sen kun erittelemme sitä. 
Mutta onko asia näin? Tunnen pelon tai tuskan syyn ja 
luulen, että tämä tieto estää minua kokemasta pelkoa tai 
tuskaa. Voin myös analysoida pelon, tuskan, 
syyllisyydentunteen tms. luonnetta - ja kuitenkaan mieleni 



ei ole siitä vapaa. Siis pelkkä järkeily, erittely tai syyn 
tunteminen ei vapauta pelon tosiasiasta, vaan syyn 
etsinnästä ja erittelystä tulee pakokeino. Ratkaistaksemme 
kaikki elämän ongelmat meidän on saatava suora kosketus 
ongelmaan. Mutta se on mahdollista vain, jos ymmärrämme 
sekä sanan että pelon merkityksen. Silloin saamme 
välittömän kosketuksen ongelmaan. 


Puhumme ongelmista, koska nähdäkseni mieli, jolla on 
ongelma, millainen tahansa, tylsistyy, se pelkää 
vanhenemista, kuolemaa ja kaikkea mahdollista - pelättävää 
on paljon. Ihmisestä, joka pelkää tai alistuu kyselemättä 
noudattamaan malleja, tulee pian sekava, tylsä ja 
epäherkkä. Olette kai huomanneet, miten saamaton, sekava 
ja epävireinen ihminen on, kun hän pelkää? Useimmat 
pelkäävät niin monia asioita: elämää, kuolemaa, naapuria, 
työpaikan menetystä tai sitä, etteivät edes hetken verran 
saa tuntea elävänsä täyttä elämää. Kaikki lukemattomat 
pettymykset aiheuttavat pelkoa, ja pelosta tulee jäytävä 
ongelma, josta olette tai ette ole tietoinen. Jos olette siitä 
tietoinen, voitte onnistua vaientamaan sen, lievittämään ja 
väistelemään sitä tai sysäämään sen syrjään, mutta se on 
edelleenkin olemassa. Ja luodaksenne kosketuksen tuohon 
pelkoon, iskeytyäksenne siihen kiinni hampaillanne, teidän 
on, kuten olemme jo sanoneet, ymmärrettävä sanan ja 
pakenemisen olemus. 


Ongelmamme lisääntyvät. Vaikka meillä saattaa olla 
turvallisuutta - fyysistä turvallisuutta, sosiaaliturvaa ja niin 
edelleen -, psykologisesti olemme suureksi osaksi eläimen 
tasolla, ja niin kauan kuin emme ymmärrä yhteiskunnan 
psykologista kokonaisrakennetta - emmekä siis omaakaan 
rakennettamme, joka on yhteiskunnan osa -, mieli ei 
vapaudu, vaan on aina pelon vallassa. Tästä syystä kypsällä 
ihmisellä, joka haluaa matkata kauas - ei kuuhun, vaan 
syvälle omaan itseensä löytääkseen totuuden, on oltava 
selkeä ja tahraton mieli. Ja mieli on tahraton ja kirkas vain 



silloin kun se on vapaa - vapaa esimerkiksi pelosta. Vain 
silloin - ilman minkäänlaista uskoa tai opinkappaletta, ilman 
ponnistusta - voidaan löytää totuus. 

Jos siis olemme tosissamme, ensimmäinen kysymyksemme 
on, voiko mieli ylipäänsä olla vapaa ongelmista. Voiko elää 
ilman ongelmia arkitodellisuudessa, mennä joka päivä 
työhön, olla naimisissa ja kasvattaa lapsia tai olla naimaton - 
tarkoitan tavallista elämää, yksityiskohtiin menemättä -, 

voiko ottaa kaiken tämän kannettavakseen oman 
vuosisatamme maailmassa, fantastisen teknisen kehityksen 
keskellä, ja elää elämää, jossa ei ole lainkaan ongelmia? Se 
on minusta ratkaisevaa, koska ihminen, jolla on ongelmia, 
elää konfliktin vallassa. 

Ongelmat merkitsevät konfliktia. Mutta voiko ihminen olla 
aktiivinen, energinen, suorituskykyinen, selkeä, vitaalinen, 
ponnistelematta, toisin sanoen ilman ongelmia? Sillä jos 
ponnistelee alituisesti suunnalla tai toisella, ponnistelu 
tekee mielen epäherkäksi ja kyvyttömäksi kohtaamaan 
elämän. Ja elämä vyöryttää koko ajan eteemme uusia 
ongelmia! Tarkoitan ongelmalla jotain, jota emme käsitä, 
haastetta, johon reagoimme epäpätevästi tai 
riittämättömästi, tiedostamatta sitä täydellisesti, jolloin 
syntyy ristiriita haasteen ja vastauksemme välille. Vain jos 
vastaus on osuva, ongelmaa ei ole. Mutta mieli ei voi 
kohdata haastetta osuvalla tavalla, jos se on pysyvässä 
sotatilassa. 

On huomattava, että meillä ei ole pelkästään tietoisia 
haasteita, toiveita ja kysymyksiä, vaan myös haasteita ja 
kokemuksia, joihin reagoimme piilotajuisesti. En oikeastaan 
käytä mielelläni sanaa "piilotajuinen", sillä se on 
kielenkäyttömme tyhjänpäiväisimpiä sanoja. Minusta 
piilotajunta on melko vähäpätöinen asia, vaikka siitä on 
tehty iso numero. Mutta piilotajunta kuuluu meihin. Se on 
menneisyyttä, perinnettä, se on tiedon, kokemusten, 
rodullisen perinnön ja kaiken oppimamme tulosta - kuten 



tajuntamme yleensäkin; olemme kuitenkin tietoisia vain 
joistakin sen osista, emme kaikista. Havaitsemme vain 
tietoisen osan, koska se on ainoa alue, jota käytämme 
päivittäisessä työssä toimistossa ja muualla. Muut osat ovat 
piilossa, olemme siirtäneet ne tarkasti pois näkyvistä. 
Kokonaisuuden tiedostaminen ei kuitenkaan tarkoita 
menneisyyden, piilossa olevan ylläpitämistä. 

Useimmat meistä elävät unennäön tilassa. Emme tiedosta 
uniemme koko sisältöä, vaan elämme tietyllä tasolla, tietyllä 
lohkolla, ja tämä lohko voi yksittäiseen haasteeseen 
reagoidessaan saada aikaan vain ristiriitaa. Vain silloin kun 
haaste kohdataan täydellisesti, ristiriita ja sen mukana myös 
ongelma lakkaa. 

On siis kysyttävä, onko mahdollista, että kukin meistä - 
ihmisenä, joka on elänyt kaksi miljoonaa vuotta ja ehkä 
kauemminkin keräten tietoa ja kokemusta ranskalaisena, 
englantilaisena, intialaisena tai jonakin muuna - olisi vapaa 
kaikesta tästä menneisyydestään kohtaamaan haasteen, 
joka on aina nykyhetkessä? Muutoin elämä on pelkoa, 
konfliktia, kärsimystä. Voitte rukoilla kaikkia ihmisen 
keksimiä jumalia, hakea apua kaikista organisoiduista 
uskonnoista ja niiden uskomuksista ja rituaaleista, mutta 
ongelma ei tule koskaan ratkeamaan sillä tavalla. Se on 
pakenemista, turhaa pakenemista. Voisitte yhtä hyvin ottaa 
ryypyn. Vain sillä on merkitystä, että pakenemisen asemesta 
ymmärrämme koko tämän rakenteen - menneisyyden ja 
nykyisyyden -, emme älyllisesti, vaan löytämällä aidon 
kosketuksen siihen ja olemalla välittömästi tietoisia siitä. 
Silloin ehkä pääsemme perille siitä mitä eläminen 
tarkoittaa. Pääsemme perille omin voimin, ihmisenä - emme 
yksilönä, vaan ihmisenä -, sillä ihminen on paljon enemmän 
kuin yksilö, hän on kokonaisuus, kahden miljoonan vuoden 
tulos, kaiken sen mitä on kerännyt, hän ei ole nurkkaansa 
vetäytynyt yksilö. Silloin ehkä tiedämme mitä on elää ilman 
konfliktia - ja siinä piilee suurenmoinen kauneus. Vain mieli. 



joka on vapautunut kaikista ongelmista ja sen takia 
ponnistelusta, voi löytää ulottuvuuden, joka ei ole sen 
itsensä aikaansaama, ulottuvuuden joka ei ole pelkkä sana 
tai tunne. 

Nyt ehkä haluatte esittää kysymyksiä. 

Kysymys: Mitä voimme tehdä ollaksemme tietoisia, 
tarkkaavaisia? 


Krishnamurti: Nähdäkseni ette voi tehdä mitään. Ainoa 
mitä voitte tehdä on olla tietoinen siitä, että ette ole 
tietoinen. Ymmärrättekö? Yrityksenne olla tietoinen, 
tarkkaavainen synnyttää konfliktia, vääntöä, 
tapahtumaketjun joka edellyttää aikaa. En aio syventyä ajan 
kysymykseen nyt - teen sen jonain toisena päivänä. 
Useimmat meistä haluavat jatkuvuutta, ajattelemme: 
"Kunpa voisin olla tarkkaavainen koko ajan, silloin saisin 
ongelmani ratkaistuksi." Mutta emme voi olla tarkkaavaisia 
koko ajan, se on mahdotonta, edes fyysiset aivomme eivät 
pysty ylläpitämään jatkuvaa valppautta. Jos sen sijaan 
tiedostamme, ettemme ole tarkkaavaisia, silloin 


tarkkaavaisuus syntyy itsestään. Pyydän: kuunnelkaa, älkää 
sanoko "aion yrittää", vaan tehkää se. Eli kiinnittäkää 
huomio tarkkaamattomuuteenne, joka saa aikaan 
konflikteja. Vain tarkkaamattomuus luo ongelmia, eikö niin? 
Jos olen tarkkaavainen vaikka vain minuutin, tuon tietoisen 
minuutin aikana ei ole ongelmaa, sitä ei yksinkertaisesti ole 
olemassa. Tarkoitan olemista valppaana, tarkkaavaisena ei 
vain hermoillanne, elimillänne, silmillänne ja korvillanne, 
vaan myös mielen ja tunteen tasolla. Ja tällaisen täydellisen 
huomion hetkenä ei ole mitään kokemista eikä niin ollen 


kokijaakaan. Mutta useimmat meistä eivät ole tietoisia 
tarkkaamattomuudestaan, ja siitä seuraa konflikteja. Kun 
olemme tarkkaamattomia, sanomme asioita joita emme 
tarkoita, toimimme puolinaisesti ja reagoimme 
ehdollistuneesti. Ja tämä tarkkaamattomuus luo ongelmia. 



Mutta jos olemme tietoisia tarkkaamattomuudesta, se ei 
synnytä ongelmia. 

Mahtanetteko olla mukana? 

Kysymys: Vaikka tajunta on jakautunut osastoihin, eikö 
näiden eri lohkojen välillä ole aika lailla vuorovaikutusta? 

Krishnamurti: Varmasti. Osastot vaikuttavat toisiinsa ja 
ovat varsin paljon vuorovaikutuksessa. Se lienee selvä asia? 

Kommentti: Kyllä. Mutta puhuessanne vaikeuksista, joita 
syntyy - aineellisista, emotionaalisista ja sosiaalisista -, 
puhuitte ikään kuin ratkaisu olisi osastokohtainen asia. 

Krishnamurti: Ei, olen pahoillani, jos sanoin niin, en 
tarkoittanut sitä. Tarkoitan jotain aivan muuta. 

Kysymys: Mitä sitten tarkoitatte? 

Krishnamurti: Selitän. Ensinnäkään en ole auktoriteetti. 
Jos pidätte minua auktoriteettina, emme ymmärrä 
toisiamme. Mutta jos te ja minä koetamme ymmärtää 
toisiamme, suhteemme on aivan erilainen. Älkää irrottako 
yksittäistä puheen kohtaa yhteydestään. 

Olemme ihmisinä jakautuneet osiin, jotka vaikuttavat 
toisiinsa. Jos olemme hyvin järkeileviä, tulkitsemme koko 
elämän järjen ehdoilla, ja järki on suhteessa muihin osiin. 
Jos taas olemme hyvin emotionaalisia, sekin on 
jakautumisen tulos, jolloin jakautuneet osat ovat 
vuorovaikutuksessa keskenään. Annamme etusijan yhdelle 
osastolle, joka sitten hallitsee elämäämme. Niin kauan kuin 
elämme näissä osastoissa tai lohkoissa, olkoon että ne ovat 
jonkinlaisessa yhteydessä keskenään, elämämme on 
ristiriitaista ja teennäistä, se on kamppailua ja konfliktia. Ja 
vain silloin kun minkäänlaista konfliktia ei ole, me olemme 
eheitä ihmisiä, joiden mieli pystyy pääsemään hyvin kauas 
luomatta illuusioita. 

Saanko esittää teille kysymyksen? Olette kuunnelleet 
minua neljäkymmentäviisi minuuttia. Kun ehkä useimmat 



tai monet teistä ymmärtävät englantia ja ovat kuunnelleet 
neljäkymmentäviisi minuuttia - mitä teille on tapahtunut? 
Minusta on paljon tärkeämpää kysyä tätä kuin että te 
esitätte kysymyksiä minulle. Mitä tapahtuu itse asiassa - ei 
teoreettisesti tai käsitteellisesti? Se on ainoa 
merkityksellinen asia, ei mikään muu. Toivottavasti 
kysymykseni ei loukkaa ketään. Se ei ole tarkoitukseni. 

Esitän kysymyksen, jota mielestäni jokaisen meistä tulisi 
pohtia: onko tällaisella puheella - epämuodollisella, 
keskustelevalla puheella tai luennolla -, niin paljon 
merkitystä ja voimaa, että mieli joutuu ravistelun kohteeksi 
ja näkee jotain uutta? Muussa tapauksessa nämä puheet 
ovat yhtä tyhjän kanssa, sillä sanojahan voidaan latoa 
peräkkäin loputtomasti - kirjoittamalla, lukemalla, 
kuuntelemalla. Mutta jos kuuntelee siinä merkityksessä 
kuin olemme selittäneet, kuuntelee ponnistelematta ja 
selkeästi, silloin jo itse tämä kuuntelu on toiminnan väline. 
Teidän ei tarvitse tehdä sen hyväksi mitään - kuuntelu 
sinänsä on toimintaa. 

Se on kuin näkisi jotain, kuin katselisi kukkaa. Emme 
koskaan katso kukkaa oikeasti, vaan mielen, ajattelun, 
käsitteiden ja mielipiteiden välityksellä tai kasviopilleen 
tiedon pohjalta. Siis ajatus katsoo - ei niinkään silmä, vaan 
ajatus. Ajatuksemme, käsitteemme, mielipiteemme ja 
kasviopillinen tietämyksemme sekaantuvat katsomiseen. 
Vain katsoessanne asiaa täydellisesti teillä on siihen välitön 
kosketus, ja täydellinen katsominen vaatii paljon energiaa - 
ei sanoja peräkkäin, ne eivät luo energiaa. Energiaa luo 
vain tarkkailu, kuuntelu, oppiminen ilman tarkkailijaa niin, 
että on vain tosiasia ilman sitä katsovaa kokijaa. 

Kysymys: Tarkoitatteko, että ollessamme kosketuksessa 
asioihin tai ongelmiin ei ole tehtävissä mitään muuta kuin 
hyväksyä asiat sellaisinaan? 



Krishnamurti: Jos katsotte jotain hiljaisuudesta käsin - en 
tiedä oletteko koskaan tehneet niin -, jos katsotte 
vaimoanne, miestänne, kukkaa tai mitä muuta tahansa 
ilman että menneisyys tulee väliin tietona, käsitteenä, 
päätelmänä tai kokemuksena, silloin olette välittömässä 
yhteydessä asian kanssa arvioimatta onko se mieluisa vai 
epämieluisa. Jos katsotte näin valppaasti, huomaatte, ettei 
ole kokijaa ja kokemisen kohdetta, ettei ole keskusta, josta 
käsin katsotte. Olette varmaan havainneet tämän 
yksinkertaisen ilmiön. Kun näette jotain oikein kaunista, tuo 
kauniiksi sanomanne asia syrjäyttää hetkeksi kaikki 
ajatuksenne, ja tuo kauneus, tuo valtava tunne, vuori, järvi 
tai jokin muu saa teidät valtaansa. Parin sekunnin ajan teitä 
ei ole, on vain se mitä näette. Näkemänne on vallannut 
teidät, ohittanut teidät, tyrmännyt teidät - jos voin käyttää 
tätä sanaa. Mutta tarkkaileminen joutumatta tarkkailun 
kohteen valtaan on aivan eri asia. Jos osaatte katsoa ja olla 
valppaasti tietoinen jokaisesta syntyvästä ongelmasta, 
huomaatte, ettei ole tarkkailijaa eikä tarkkailun kohdetta, 
on vain valpas tietoisuus ilman keskusta. 

Kysymys: Nähtävästi silloin ei ole ponnistusta. 

Krishnamurti: Silloin ei ole ponnistusta - mutta se vaatii 
syventymistä asiaan. Ehkä pohdimme sitä tavatessamme 
seuraavan kerran. 

Kysymys: Miten määrittelette sanan "tosiasia"? 

Krishnamurti: Miten määrittelen sanan "tosiasia"? Emme 
kylläkään ole täällä määritelmien takia, mutta sanakirjan 
mukaan tosiasia on jotain tarkkailtavaa ja tunnettavaa, 
kaikkien koettavissa olevaa. On tosiasia, että tuo mikrofoni 
on tässä. Mikä sitten on tosiasia kun olen vihainen? Ei se, 
kuka on syypää vihaan eikä se, miten ehdollistunut taustani 
reagoi tuohon vihaan. Tosiasia on mikä on, toisin sanoen 
viha, ja sanaa "viha" käytetään tuon tosiasian 
tunnistamiseen. Käytän sanaa määritelläkseni. 



luokitellakseni tiettyä tunnetta, jota kutsun vihaksi. On siis 
sekä fyysisiä että psykologisia tosiasioita samoin kuin 
älyllisiä käsitteitä, joita sanomme tosiasioiksi. 

Kommentti: Kun tarkkailee jotain noista tosiasioista, 
siihen reagoi eikä vain istuja katsele. 

Krishnamurti: Aivan oikein. Kun tarkkailee tosiasiaa, tuo 
tosiasia synnyttää reaktioita. Sanotte minulle jotain joka 
loukkaa minua tai tuottaa minulle mielihyvää. Olen kuollut 
tai halvaantunut jollen reagoi, totta kai. Jos sanotte minua 
idiootiksi, minun on reagoitava ja niinollen syvennyttävä 
asiaan. Minun on tarkasteltava asiaa antamatta samalla 
mitalla takaisin. Reaktioni läpi katson miten asian laita on. 
Voinhan olla idiootti ja varmaan olenkin, siispä katson miten 
asia on, pitkittämättä reaktiotani. 

16. toukokuuta 1965 



2. puhe 

Kun pelko ei jatku 

Ellei ole täysin tyytyväinen vallitsevaan asiain tilaan 
itsessään ja maailmassa - yleiseen kärsimykseen ja 
epäjärjestykseen -, ihmisen on täytynyt kysyä, olisiko 
mahdollista saada aikaan perusteellinen muutos, niin että 
mieli ja koko olemus uudistuisi, olisi nuori, raikas, tahraton 
ja elinvoimainen. Tämä kysymys ei tarkoita kiistelyä 
maailman ja niin ollen itsensä kanssa, sillä kiistely itsensä 
kanssa ei johda mihinkään. Ymmärtääkseen oikein on 
esitettävä itselleen oikea kysymys; mutta kysymisessä on 
omat vaikeutensa. Kysyessään useimmat haluavat 
vastauksen, tyydyttävän, hyväksyttävän ja mieleisen 
vastauksen, ja tämä aiheuttaa pysähtyneen tilan, jossa mieli 
ei toimi vapaasti. 

On siis kysyttävä itseltään, onko ihmisen mahdollista 
muuttua syvällisesti eikä vain pinnallisesti, sillä pinnallisesti 
me muutumme koko ajan. Ulkoisesti meihin vaikuttavat 
uudet keksinnöt, tietokone, automaatio, väestön kasvu ja 
taloudellinen kehitys. Nämä tekijät saavat aikaan tiettyä 
pinnallista muutosta. Meihin vaikuttavat ilmasto, ravinto, 
vaatteet, yhteiskunta, kulttuuri jossa elämme - nämä tekijät 
vaikuttavat pinnallisesti luonteeseemme, näkemyksiimme ja 
ajatuksiimme. Mutta jos olemme menneet pintaa 
syvemmälle - eristäytymättä, pakenematta luostariin, 
uskomuksiin ja rituaaleihin, joita eri uskontokunnat pitävät 
tarjolla - ja kysyneet onko mahdollista saada aikaan 
perusteellinen muutos itsessämme, silloin ehkä voimme 
syventyä asiaan yhdessä ja tutkia mitä sana "muutos" 
tarkoittaa ja onko perinpohjainen muutos ylipäänsä 
mahdollinen. 

Pelkkä tyytymättömyys johtaa kapinointiin yhteiskuntaa 
vastaan. Kapinointi on reaktio, ja kaikki kapinoinnin 
synnyttämä toiminta ja haasteet voivat johtaa vain uuteen 



reaktiosarjaan eivätkä sen vuoksi voi aikaansaada 
täydellistä ymmärtämistä. Meidän on siis tarkattava omaa 
tyytymättömyyttämme. Useimmat meistä ovat 
tyytymättömiä, ja pelkkä tyytymättömyys voidaan tyydyttää 
helposti - ja myös tuo tyydytys on reaktio. Näin 
heilahtelemme tyytymättömyyden ja tyydytyksen välillä 
kuvitellen että kysymyksessä on muutos. 

Haluaisin korostaa, että emme tarkastele näitä asioita 
vain älyllisesti, siis sanallisesti tai järkeillen, vaan 
selvittääksemme kysymyksen omakohtaisesti, ja sen vuoksi 
olisi hyvä kuunnella puhetta hyväksymättä tai torjumatta 
sitä. Puheesta saa paljon enemmän irti, jos sitä kuuntelee 
kuin ystävien kesken. Aiomme nimittäin puhua jokseenkin 
vaikeasta asiasta, ja olisi hyödytöntä ottaa puhe vain 
älyllisenä viihteenä, asiana josta voi olla jotain mieltä. Olisi 
tärkeää osata kuunnella niin, että vallitsee tietty 
helppouden tuntu, tarkkailu ilman ponnistelua ja 
vastustusta, joka useimmilla meistä käynnistyy 
puolustusmekanismin tavoin aivan vaistomaisesti ja 
itsestään. Vetäydymme vaistomaisesti kun jokin ei miellytä 
meitä, menemme puolustuskannalle sanallisesti, älyllisesti 
ja muilla tavoin, ja tällainen puolustautuva asenne estää 
meitä kuuntelemasta, tutkimasta. 

Ryhdymme nyt tutkimaan. Tutkimiseen tarvitaan 
tietynlaista vapauden tunnetta. Mielen on pyrittävä 
olemaan vapaa, muuten se ei voi tehdä löytöjä. Sen on myös 
oltava tietyllä tavalla intensiivinen totuuden etsinnässään. 
Mutta tutkiminen pysähtyy, jos tähtäämme tiettyyn 
vastaukseen - vastaukseen joka tyydyttää tarpeita tai vastaa 
odotuksia. Kun olemme tietoisia kaikesta tästä, voimme 
kysyä, voiko tavallisissa ihmisissä - perinteistä ja valtavasta 
historiallisesta menneisyydestä huolimatta - tapahtua 
perinpohjainen muutos; onko se yleensäkään mahdollista. 

Teknisessä mielessä maailma edistyy valtavasti; tapahtuu 
suunnattomia, arvaamattomia muutoksia. Niistä saattaa 



syntyä uusi yhteiskunta - mutta ihmisinä me olemme aina 
vain samanlaisia; joskin hieman hiotumpia käytökseltämme, 
hieman taitavampia ja sopeutuvampia, mutta surumme ovat 
yhä selvittämättä, yksinäisyydelle ja pelolle ei näy loppua, ja 
kuolema on meille ymmärryksen ylittävä asia. Useimmat 
ovat mukavuudenhaluisia ja tulevat helposti tyydytetyiksi 
eivätkä kysy, olisiko perusteellinen muutos mahdollinen. 

Kun puhuja esittää teille tämän kysymyksen, siitä joko 
tulee teille omakohtainen ja haastava tai te ainoastaan 
sopeudutte tilanteeseen tarkastelemalla kysymystä 
ulkoapäin. Kun olette nälkäinen, kenenkään ei tarvitse tulla 
ilmoittamaan sitä teille. Tiedätte sen itse. Jos samalla tavoin 
kysytte itseltänne, onko perusteellinen muuttuminen 
mahdollista, se on teidän oma kysymyksenne, ei minun. 
Ongelmasta tulee teidän omanne, ei jonkun toisen. Ja kun 
se on teidän oma ongelmanne, te pystytte katsomaan sitä 
aivan eri tavalla kuin jos joku toinen olisi ottanut sen esille. 

Muutos edellyttää järjestystä. Olemme epäjärjestyksen 
tilassa, ja epäjärjestyksen korjaamiseen tarvitaan järjestystä 
- järjestystä yhteiskunnassa, järjestystä itsessämme ja 
arvoissamme, näkemyksissämme. Siis muuttuminen siinä 
mielessä kuin käytämme tuota sanaa tarkoittaa olemista 
vapaa saamaan aikaan järjestyksen. Mutta yhteiskunta ei 
halua vapautta, koska se pelkää vapauden tuovan 
mukanaan epäjärjestystä. Siksi yhteiskunta sitoo aina 
yksilöä psykologiseen rakenteeseensa. Yhteiskunta pelkää 
vapauden aiheuttavan epäjärjestystä, se tyytyy elämään 
siinä epäjärjestyksessä, jota se kutsuu järjestykseksi, eikä 
sen vuoksi voi tehdä syvälle meneviä kokeiluja. Vain yksilö 
voi tehdä kokeiluja ja selvittää itselleen, mikä on se 
perinpohjainen kumous joka on samalla järjestystä. 

Siis käyttäessäni sanaa muutos tarkoitan muutosta 
epäjärjestyksestä järjestykseen, sillä yksilöinä emme ole 
järjestyksessä. Olemme konfliktin, ahdistuksen ja 
sekaannuksen vallassa, olemme ahneita ja kateellisia - 



kaikkea sitä mikä kuuluu ihmisen rakenteeseen. Pelkäämme 
niin monia asioita, ja tämän pelon rakenteen muuttaminen 
on järjestyksen aikaansaamista. Järjestys ei ole 
yhteiskuntaan kohdistuvan kapinan tuote, koska 
yhteiskunnan vastainen kapina on reaktio ja synnyttää lisää 
reaktioita yhteiskunnan rajojen sisällä, ja kuten 
kommunismi tai mikä muu reaktio tahansa se palaa lopulta 
takaisin siihen mistä lähti liikkeelle. 

Puhun muutoksesta joka ei ole reaktio - joka ei ole reaktio 
yhteiskuntaa vastaan, niin sanottua järjestystä vastaan, 
vaan epäjärjestyksen rakenteen ymmärtämistä, joka saa 
aikaan järjestyksen. Tämä on perinpohjainen kumous. 

Toivottavasti olen ilmaissut asian selvästi - jollen, 
keskustelemme siitä kun olen lopettanut puheen. 

Muutoksen sanotaan edellyttävän aikaa: olen tällainen, ja 
itseni muuttaminen toisenlaiseksi edellyttää aikaa, eikö 
niin? Se on hyvin yksinkertaista. Olen se mitä olen, kaikkine 
huolineni, pelkoineni, toiveineni, kärsimyksineni, ja haluan 
kaikkeen tähän muutosta, järjestystä, ja järjestyksen 
luominen vie aikaa. Olemme pelon vallassa ja meistä 
näyttää, että pelosta vapautuminen vie aikaa. Pelkään, ja 
pelosta selviytyminen, eroon pääseminen tai sen 
ymmärtäminen vie aikaa. Se on varsin ilmeistä - ainakin 
luulemme niin. 

Mutta mitä on aika? Emme pohdi tätä filosofiana, 
käsitteenä tai asiana joka teidän on opittava, vaan 
tarkkailemalla sitä omintakeisesti. 

Ottakaamme esimerkiksi pelko. Pelkäämme monia asioita, 
ja perimmäisin pelon aihe on tietenkin kuolema. Mutta 
pelkäämme myös toisten mielipiteitä, työpaikan menetystä, 
joutumista alistettuun asemaan - meitä ympäröi kokonainen 
pelon verkosto. Näemme, että pelko synnyttää kaikenlaisia 
pakokeinoja, se synnyttää pimeyttä, epätietoisuutta, tuskaa. 
Mieli joutuu sekavuuden ja epätietoisuuden valtaan ja 



pakenee, koska ei ole pystynyt ratkaisemaan pelon 
ongelmaa. Se pakenee uskomuksien, alkoholin, seksin ja 
muiden pakokeinojen avulla. 

Ollakseen kokonaan vapaa pelosta - kaikilla tajunnan 
tasoilla, ei vain pinnallisesti - on ymmärrettävä pelon luonne 
ja merkitys, ja tämän ymmärtämisen me luulemme vievän 
aikaa. Sanomme: "Pelkään, mutta aion selvittää pelon syyn." 
Niinpä etsimme pelon syytä, erittelemme sitä, kysymme 
analyytikon mielipidettä tai pakenemme pelkoa jollain 
muulla tavalla. Kaikkeen tähän tarvitaan aikaa, eikö niin? 
Sanomme: "En ole vapaa, mutta jonain päivänä vapaudun 
pelosta." 


Aika tarkoittaa siirtymistä siitä mikä on siihen minkä tulisi 
olla. Pelkään, mutta jonain päivänä vapaudun pelosta, ja 
siihen tarvitaan aikaa - näin ainakin luulemme. Muutos siitä 


mikä on siihen minkä tulisi olla vaatii aikaa. Ja aika näiden 
kahden välissä sisältää ponnistelua. En pidä pelosta ja aion 
ponnistella ymmärtääkseni, eritelläkseni, paloitellakseni sen 
tai saadakseni selville sen syyn - tai aion paeta siitä 
kokonaan. Kaikki tämä edellyttää ponnistusta, olemme 
tottuneet ponnisteluun. Sisällämme on ainainen ristiriita 
näiden kahden välillä - sen mikä on ja sen minkä tulisi olla. 
Se mitä minun tulisi olla on ajatuksen luoma mielikuva, se ei 
ole se mikä olen, siis tosiasia. Ja se mikä olen voidaan 
muuttaa vain ymmärtämällä ajan luoma epäjärjestys. 
Oletteko mukana? Kun pelkään, se on fakta: minä pelkään. 
Jos otan avukseni aikatekijän, silloin pitkitän sitä mikä on, 
josta seuraa epäjärjestystä. Sanoinko tämän selvästi? 


Olemme ehdollistuneet ajattelemaan, että tarvitaan aikaa, 
että tarvitaan asteittaista edistystä jotta muuttuisimme. 
Esimerkiksi me kaikki haluamme toteuttaa itseämme 
elämässä eri tavoin - taiteilijana tai jollain muulla tavalla -, 
ja tähän itsensä toteuttamiseen, joka edellyttää aikaa, 
sisältyy huolta ja tuskaa, pelkoa. Haluaisin olla jotakin, jota 
en ole. 



Kysymyksemme on siis: onko ihmisen mahdollista muuttua 
kytkemättä aikaa mukaan laisinkaan? Voiko pelosta 
vapautua täydellisesti ja välittömästi? Sillä jollen vapaudu 
pelosta välittömästi, panen alulle sen jatkumisen, joten 
pelko jatkuu - ja kun pelko jatkuu, myös epäjärjestys 
jatkuu. 


Onko minun siis mahdollista vapautua pelosta kokonaan, 
täydellisesti, nyt heti? Jos annan pelon jatkua, luon koko 
ajan lisää epäjärjestystä. Näen, että aika on epäjärjestyksen 
tekijä eikä väline, joka auttaa vapautumaan pelosta 
myöhemmin, joskus toiste. On siis asteittainen tapa 
vapautua pelosta samalla tavoin kuin on asteittainen tapa 
vapautua kansallisuusaatteen myrkystä. Jos olette 
kansallismielinen mutta sanotte, että jonain päivänä 
ihmisten välinen veljeys voittaa, se tarkoittaa, että näiden 
kahden ajankohdan välillä on vihaa, sotia, hävitystä - kaikkia 
niitä kauheuksia, joita ihmisten välinen jako aiheuttaa, 
toisin sanoen aika luo epäjärjestystä. Kun siis tuotte ajan 
mukaan pyrkiessänne perinpohjaiseen muutokseen, te 
edistätte epäjärjestystä, ette järjestystä. Ja jos ymmärrätte 
tämän ei sanoina, vaan tosiasiana, silloin tämä oivallus 
sinänsä on kumous - koska olemme tottuneet aikaan. 


Tiedämme hyvin mitä mustasukkaisuus on. Useimmat ovat 
mustasukkaisia syystä tai toisesta. Ja kun 
mustasukkaisuuden annetaan jatkua, tuloksena on tuskaa, 
ahdistusta, riitoja, vihaa jne. Sen jatkuminen tuottaa lisää 
hämmennystä. Onko siis mahdollista vapautua pelosta tai 
mustasukkaisuudesta täydellisesti ja välittömästi? Jos 
sanotte, että se ei ole mahdollista, olette jo lukkiutuneet 
kannanottoonne, lakanneet kokeilemasta, keksimästä. 
Mutta tavallisesti sanomme, että se ei ole mahdollista, koska 
olemme niin laiskoja ja välinpitämättömiä, että annamme 
mieluummin tuskan ja nautinnonhalun, mustasukkaisuuden 
ja pelon jatkua. Olemme niin tottuneita mustasukkaisuuteen 
ja pelkoon, että siedämme niitä mieluummin kuin 



selvitämme, onko mahdollista olla vapaa tästä 

omalaatuisesta pelon painolastista. 

Miksi ylipäänsä otamme mukaan ajan, siinä mielessä kuin 
nyt on puhe? Miksi hyväksymme pelon jatkumisen? Miksi? 
Älkää vastatko - eikä tämä ole myöskään retorinen kysymys. 
Emme ehkä koskaan ole kysyneet, miksi annamme pelon 
jatkua päivääkään, minuuttiakaan, tietäen mitä vahinkoa, 
mitä vihaa, mitä valheita, teeskentelyä, sekasortoa ja 
ristiriitaa se saa aikaan. Todennäköisesti hyväksymme sen, 
koska olemme tottuneet siihen emmekä tunne muuta kuin 
vähitellen tapahtuvan vapautumisen - ainakin luulemme, 
että voimme vapautua pelosta vähitellen. Mutta nyt 

näemme, että kun pelko saa jatkua, se tietää sekavuutta, 
ponnistelua, onnettomuutta. Hyväksymme sen vain koska 
olemme ehdollistuneet siihen. Siispä kysymme itseltämme: 
onko ylipäänsä mahdollista katsoa ajatusta ilman että aika 
tulee väliin, katsoa pelkoa, ymmärtää pelon luonne - ei 
pelon oireita, ei pelon erilaisia ilmenemismuotoja tai syitä, 
vaan ymmärtää pelko sinänsä? 

Mitä on pelko? On tärkeätä ymmärtää tämä, koska 
useimmat meistä pelkäävät, ei ainoastaan tajunnan 

pinnassa, vaan myös syvemmällä. On erilaisia pelon 
muotoja, eikä meidän tarvitse käydä läpi niitä kaikkia, mutta 
jokainen pelko on vuorovaikutuksen tulos. Pelolla on syy, se 
ei ole olemassa itsekseen, ja meistä näyttää, että 
vapaudumme pelosta ymmärtämällä sen syyn. Mutta se ei 
ole mahdollista. Tiedätte miksi pelkäätte. Olette 
todennäköisesti tarkastelleet pelkoa ja tiedätte mikä 
aiheuttaa pelkonne, mutta vaikka tunnette syyn, ette 
vapaudu oireista. Havaitsemme siis, että pelon syyn 
löytäminen ei välttämättä vapauta pelosta, ei myöskään 
pelon eritteleminen. Myös erittely on aikaa. 

Miten siis voi vapautua pelosta välittömästi? Esitämme 
itsellemme todella valtavan kysymyksen. Ja tätä voi kysyä 



itseltään vasta sitten kun on ymmärtänyt, mitä ajan 
asteittainen toimintatapa merkitsee. 

Kuinka voi vapautua pelosta välittömästi? Kun käytän 
sanaa ''kuinka", en viittaa sillä menettelytavan etsintään, 
sillä menetelmä tai järjestelmä edellyttää aikaa ja sen 
vuoksi epäjärjestystä. Onko siis mahdollista olla vapaa 
pelosta välittömästi? 

Entä poistaako ajatus pelkoa vai luoko se sitä? Ajatus itse 
on se maaperä, josta pelko nousee. Pyydän kuuntelemaan 
tätä tarkasti, jotta ette sanoisi minun puhuneen 
ajattelemattomuuden puolesta tai neuvoneen olemaan 
ajattelematta. 

Olettakaamme että pelkään kuolemaa - siis huomista 
päivää, vanhuutta, tuskaa, kärsimystä ja väistämätöntä 
loppua. Ajatus, joka on kokenut sekä kipua ja sairauksia että 
nuoruuden nautintoja, ottaa tulevaisuuden avuksi: se 
sijoittaa kuoleman jonnekin kauas, välimatkan päähän, ja 
joka kerta ajatellessaan sitä synnyttää pelon. Tai koska ei 
ole ymmärtänyt pelon ongelmaa, turvautuu uskomuksiin, 
toiveisiin jne. Osaanko siis katsoa pelkoa ilman ajatuksen 
väliintuloa? 

Sanonko tämän kyllin selvästi? Sanallinen ymmärtäminen 
ei ole sama kuin asian välitön oivaltaminen. Voitte sanoa 
minulle jotain, johon minä vastaan: "Kyllä, olen yhtä mieltä, 
ymmärrän sanallisesti mitä tarkoitatte." Mutta näkeminen 
sanallisesti ei ole näkemistä. Voin katsella kukkaa, ja vaikka 
näen sen silmilläni - valon, värin jne. -, näen sen vain 
sanallisesti. Kukan näkeminen silmällä ei ole sama asia kuin 
sen näkeminen sanan avulla. Useimmat meistä näkevät 
kukan sanan välityksellä eivätkä näe sitä tosiasiallisesti. 
Meillä on jos jonkinlaisia käsityksiä, kasviopillista tai muuta 
tietoa katsellessamme kukkaa. Samalla tavoin voitte 
ymmärtää sanojen merkityksen tähän asti ja olla yhtä mieltä 
tai eri mieltä; tai ette ole ymmärtäneet käyttämiäni sanoja 



tai korvaatte ne omillanne tulkiten sanottua omalla 
tavallanne. Ja mitä sen vuoksi tapahtuu? Ette näe todella 
oman pelkonne luonnetta. Kun siis sanotte "ymmärrän mitä 
sanotte", tarkoittaako se että teillä on kosketus pelkoonne - 
henkilökohtaisen pelon muotoonne - vai siihen sanaan, joka 
ilmaisee että pelkäätte? 

Fyysisessä kosketuksessa oleminen on helppoa. Vöin 
koskettaa tätä mikrofonia ja tiedän että välillämme on 
kosketus. Ei ole mitään väliaikaa, tapahtumassa ei ole 
mitään epäselvää. Mutta meillä ei ole täydellistä kosketusta 
toiseen ihmiseen eikä mihinkään muuhunkaan. Tarkkailkaa 
ja huomaatte, että tämä ei ole vain yleistys, vaan asia on 
näin. Voin saada fyysisen kosketuksen johonkin, mutta 
kosketuksen saaminen pelkoon on paljon vaikeampaa, 
koska se vaatii äärimmäistä valppautta - valppautta, jossa ei 
ole sanojen, selitysten ja pakokeinojen aiheuttamaa 
energian tuhlausta. Vain silloin olette kosketuksessa 
pelkoon - ja juuri tätä tarkoittaa, kun kysymme itseltämme, 
onko mahdollista vapautua pelosta välittömästi. Se 
tarkoittaa, että kaikki pelon pakeneminen on päättynyt - 
kaikki sanan avulla pakeneminen. Koska sana ei ainoastaan 
vahvista peloksi nimitettyä ilmiötä samaistumisen kautta, 
vaan sana itse voi olla pelon syy. Voimme esimerkiksi nähdä 
miten sana "kuolema" herättää mielikuvia, aiheuttaa 
pelkoa. Siis sana itsessään luo pelkoa, ja kun haluamme 
luoda kosketuksen pelkoon, sana estää sen. Kosketettaessa 
mikrofonia ei ole pakoa, ei sanaa, ei siihen liittyvää ajatusta. 
Mutta jotta syntyisi välitön tuntuma pelkoon, on 
ymmärrettävä sanan merkitys ja luonne. On huomattava, 
että ajatus syntyy sanasta. Ajatus on sanan aiheuttama 
reaktio, ja meidän on oltava tietoisia siitä. Toivottavasti 
olette mukana. 

Kun sanon, että on mahdollista olla täysin vapaa pelosta, 
en tarkoita ettemme haluaisi välttyä jäämästä bussin tai 
rekan alle - se on luonnollinen vaisto, joka suojelee fyysistä 



kehoamme. Mutta kun ajatus rakentaa siitä mielikuvan, 
tuo mielikuva luo pelkoa. Voiko mieli siis katsoa pelkoa 
ilman sanaa - sallimatta itsensä paeta sanomalla: 
"Vapaudun pelosta joskus myöhemmin" - niin että sillä on 
täydellinen kosketus peloksi kutsuttuun ilmiöön? 

Emme ole milloinkaan todellisessa kosketuksessa 
keneenkään, eikö niin? Voin olla fyysisessä kosketuksessa 
vaimoni, mieheni tai lasteni kanssa, mutta muuta kosketusta 
ei olekaan. Minulla on muistoja vaimostani, miehestäni, 
lapsistani, naapuristani ja kosketus näihin muistoihin. 
Minulla on muistoja, muistikuvia, sekä mieluisia että 
epämieluisia, ja ne tulevat väliin estäen suoran yhteyden 
toisen kanssa. Suora kosketus toiseen edellyttää, että 
välissä ei ole muistikuvan muodostamaa verhoa. 


Onko teillä siis todellinen kosketus pelkoon? 
Mahdattekohan ymmärtää tämän kysymyksen ja kaiken 
mitä siihen sisältyy? Katsotteko pelkoa tarkkailijana, pelon 
ollessa tarkkailun kohde? Oletteko ajattelija, joka tarkkailee 
peloksi nimitettyä asiaa? Vai katsotteko pelkoa, mutta ette 
tarkkailijana, vaan ilman arvioivaa keskusta josta käsin 
katsotte, niin että jäljellä on vain pelko? 


Sanon asian toisella tavalla. Elämämme on suurimmaksi 
osaksi konfliktia, jossa se mikä on ja se minkä tulisi olla 
ottavat yhteen. Ja olemme tottuneet ponnistukseen, 
alituiseen vääntöön jota käydään sisällämme, riitelyyn ja 
sovitteluun näiden kahden välillä. Olemme tottuneet tähän 
loputtomaan taisteluun ja tunnemme vain sen, olemme 
ehdollistuneet siihen lapsuudesta saakka. Koko 
yhteiskunnan rakenne - uskonnolliset ja moraaliset 
käsityksemme, kaikki - perustuu alituiseen ponnisteluun, 
pyrkimykseen tulla joksikin. 


Älkää sanoko: "Mitä me olisimme ilman ponnistusta ja 
tavoittelua? Olisimme apinoita niin kuin joskus ennen, 
juuttuisimme paikoillemme." Se on tavallinen reagointitapa. 



Mutta juuri tavoittelussamme on mukana melko paljon 
apinaa - sitä ovat loputon ahneus, kateus ja pelko, sitä on 
polttava tarve saada nautintoa ja jatkaa sitä. Nautinnon 
jatkamisen tarve aikaansaa ponnistelua, ja meidän 
sosiaaliset, moraaliset, uskonnolliset ja eettiset arvomme 
perustuvat nautinnon tavoitteluun. Tiedämme mitä rakkaus 
on vain nautinnon kautta. Kun ymmärrämme 
nautinnonhalun merkityksen ja olemuksen, silloin rakkaus 
ehkä saa aivan toisen luonteen, johon ei kuulu 
mustasukkaisuutta, omistamisenhalua eikä alistamista. 
Mutta tullaksemme tähän meidän on nähtävä ponnistuksen 
luonne - miten se muuntaa sitä mikä on siksi minkä tulisi 
olla. Se minkä tulisi olla on nautinnon jatkamista. Sanomme 
sitä yleväksi, hyväksi tai hyveelliseksi, mutta sanakulissin 
takana on nautinnon tavoittelu. 


Onko siis mahdollista saada aikaan perinpohjainen 
kumous itsessämme? Sellainen kumous tarvitaan, muutoin 
elämämme jää pinnalliseksi, tyhjänpäiväiseksi, tylsäksi, 
keskinkertaiseksi; siinä ei ole mitään uutta. Onko 
mahdollista lopettaa pelko ilman ponnistusta? Voitte 
lopettaa pelon vain olemalla suorassa kosketuksessa peloksi 
nimitettyyn tunteeseen ilman ajatuksen ja sanan väliintuloa, 
ja tämä tapahtuu välittömästi, jos olette ymmärtäneet ajan, 
nautinnon etsinnän ja epäjärjestyksen kokonaisluonteen. 


Kaikki tämä vaatii paljon energiaa. Viime kädessä minkä 
tahansa, myös puheen, kuunteleminen vaatii energiaa. 
Mutta jos ette ole kiinnostunut siitä mistä puhutaan, jos 
vilkuilette ympärillenne, jos olette ajatuksissanne tai pidätte 
kiinni jostain mutkikkaasta lähestymistavasta, silloin tämä 
on ikävää ja tuhlaatte vain energiaa ettekä ole täysin 
tarkkaavainen. Täydellinen tarkkaavaisuus vaatii energiaa, 
sekä fyysistä että neurologista - energiaa joka ei tuhlaudu 
sanoihin, pakokeinoihin tai yrityksiin päästä eroon siitä 
mikä on. Vain silloin kun koko energia on läsnä ja kohtaa 
peloksi kutsumamme asian, mieli pystyy katsomaan 



tarkkaan sitä mikä on ja näkemään omin silmin, että on 
mahdollista olla vapaa pelosta. 

Ehkä haluatte esittää kysymyksiä tai keskustella asiasta. 

Kysymys: Mitä sanotte pelosta, joka liittyy päivittäisiin 
tapahtumiin? 

Krishnamurti: Jokainen päivä tuo uusia tapahtumia, ja 
yleensä kohtaamme ne peläten, koska tunnemme 
entuudestaan mielihyvän tai mielipahan, jota tietynlainen 
tapahtuma on aikaisemmin aiheuttanut. Kohtaamme siis 
päivän tapahtumat pelon jo ehdollistamina. Minusta 
näyttää, että emme oikein ymmärrä tätä kysymystä - en 
varmaankaan ole tehnyt asiaa selväksi. 

Lähestymme jokaista elämän ja päivän tapahtumaa 
lähtökohtanamme menneisyys, muisti, eilisen päivän tieto 
kaikkine nautintoineen ja tuskineen, pelkoineen ja 
toivoineen. Kohtaamme tapahtumat menneisyydestä käsin 
emmekä sen vuoksi ole välittömässä kosketuksessa 
mihinkään. Meillä on aina kosketus menneisyyteen, ja tuo 
menneisyys kohtaa tämän hetken luoden ristiriitaa ja sen 
vuoksi ponnistusta, pelkoa jne. 

Mihin pyrimme tällä puheella? Haluatteko kuulla minulta, 
miten teidän tulisi kohdata elämä? Etsittekö menetelmää, 
järjestelmää, käyttäytymisohjeita? Vai tutkimmeko yhdessä, 
te ja minä, pureutuen pelon ongelmaan? Jos kuuntelette 
vain löytääksenne menetelmän joka lopettaa pelkonne ja 
avaa teille oven uuteen elämään jne., silloin välillämme ei 
valitettavasti voi olla aitoa kanssakäymistä, yhteistä 
lähestymistapaa, koska te haluatte yhtä asiaa ja minä puhun 
jostain aivan muusta. Mutta jos teemme matkan yhdessä, 
silloin löytönne on teidän, ei minun. 

Kaikkialla maailmassa esiintyy alistamista ja tyranniaa - 
hallitusten tyranniaa, kirkkojen tyranniaa Jumalan, 
rakkauden ja rauhan nimissä. Painolastiksemme on kertynyt 
kaikenlaisia auktoriteetteja, ja useimmat hyväksyvät ne. 



koska saavat siitä tyydytystä. Mutta ihmisen joka haluaa 
löytää mikä on totta, todellista, on hylättävä kaikki 
auktoriteetit - minun auktoriteettini mukaan lukien - niin 
että hänen oma mielensä alkaa avartua ja nähdä kaikki 
omat pimeät nurkkansa, ja tämä on ainoa järkevä ja luova 
teko jonka voi tehdä. 

20. toukokuuta 1965 



3. puhe 

Ymmärtäminen ei vie aikaa 

Puheen loputtua voimme ehkä keskustella asioista, emme 
vaihtaaksemme mielipiteitä, vaan niin kuin kaksi ystävää, 
jotka pohtivat keskenään, kuinka olisi elettävä tässä 
julmassa maailmassa, jonka olemme itse luoneet ja johon 
olemme sidoksissa sosiaalisesti, taloudellisesti ja kaikkien 
ihmissuhteiden kautta. Olemme kiinni tässä yhteiskunnassa, 
jota olemme luoneet vuosisatojen ajan, ja 
keskustellaksemme siitä tarvitsemme selkeyttä, ei vain 
kysyjän vaan myös puhujan osalta. 

Meidän tulee olla yksinkertaisia, ja tämä onkin suurimpia 
vaikeuksiamme. Olemme älyllisiä, teräväjärkisiä, fiksuja, 
piiloudumme sanojen taakse, emme tarkoita mitä sanomme, 
näyttelemme jotain roolia. Mutta jos osaamme jättää kaiken 
tuon sivuun ja tarkastella asioita yhdessä, silloin ehkä 
pystymme löytämään ulospääsyn - ei pakokeinoa - siitä 
epäjärjestyksestä ja kärsimyksestä, joka vallitsee 
sisällämme ja ympärillämme. 

Se mitä haluan sanoa tänä aamuna on aivan 
yksinkertaista, joskin sanat voivat tehdä yksinkertaisesta 
monimutkaisen - ja sanoja on valitettavasti käytettävä, 
koska se on ainoa tapa luoda yhteys välillemme. Sanojen 
avulla luotu yhteys ei kuitenkaan ole sama kuin ykseys. 
Näiden kahden välillä on ero. Yhteydessä voi olla 
puhelimen, kirjojen, sanojen ja eleiden avulla. Mutta ykseys 
on jotain aivan muuta. Ykseys syntyy vasta silloin, kun 
olemme molemmat yhtä tosissamme yhtä aikaa, kun 
koemme nämä asiat yhtä voimakkaasti ja yhtä syvästi, yhtä 
aikaa. Silloin vallitsee ykseys, ja silloin sanoista tulee 
tarpeettomia ja tyhjiä. Mutta ensin meidän on 
ymmärrettävä toisiamme sanallisesti. 



Sanoja siis tarvitaan, mutta niiden käyttöön liittyvien 
vaikeuksien takia niitä on tarkkailtava joutumatta niiden 
vangiksi ja rakentelematta niistä älyllisiä teorioita. Sillä 
tarkoituksemme ei ole käydä henkeviä keskusteluja 
teoreettisesti lähestyttävistä kysymyksistä. Ette voi lähestyä 
elämää teoreettisesti, älyllisesti tai emotionaalisesti. Voitte 
lähestyä sitä vain totaalisesti, koko olemuksellanne. Ette voi 
erottaa yhtä sen lohkoa ratkaistaksenne ongelman tuon 
yhden lohkon kautta. Elämä on liian laaja, liian valtava, jotta 
sitä voitaisiin lähestyä teorian, hypoteesin tai mallin avulla. 
Sen luo on tultava kuin vuorilta alas virtaava joki. Silloin 
ymmärtää elämän ainutlaatuisuuden. 

Elämän ainutlaatuisuus on sen toiminnassa. Emme voi 
elää ilman toimintaa. Kaikki kanssakäymisemme on liikettä, 
toimintaa. Mutta surut, henkilökohtaiset nautinnot, 
mieltymykset ja pettymykset, elämän kaikki rutiiniasiat 
saavat meidät rajaamaan tästä valtavasta virrasta oman 
kapean reitin ja oman pienen turvapaikan, josta käsin 
koetamme ymmärtää elämän kokonaisliikettä. 

On ymmärrettävä mitä kanssakäyminen on, koska elämä 
on sitä. Emme voi elää ilman kanssakäymistä. Ei voi 
vetäytyä syrjään ja eristäytyä, rakentaa muuria ympärilleen, 
kuten monet tekevät, koska elämä turvallisessa, 
eristäytyneessä vastustuksen tilassa luo vain lisää 
epäjärjestystä, ongelmia ja kärsimystä. Kuten voitte havaita, 
elämä on toiminnan ja kanssakäymisen liikettä, ja 
ongelmamme onkin: miten elää tässä kanssakäymisen 
maailmassa niin, että kanssakäymisestä ei tule rumaa, 
urautunutta, ikävää ja itseään toistavaa. 

Ihminen hakee toistuvaa nautintoa - ja elämä ei 
tietenkään ole pelkkää nautintoa. Mutta me haluamme 
nautintoa; se on ainoa asia jota aidosti kaipaamme mielen 
salatuissa kätköissä. Koetamme saada nautintoa, mielihyvää 
melkein kaikesta, ja kuten voitte havaita, nautinnonhalu ei 
vain eristä ja rajoita mieltä, vaan myös luo arvoja jotka eivät 




perustu todellisuuteen. Nautinnonhalu siis luo harhoja. Se 
joka hakee nautintoa, kuten useimmat meistä, ei vain eristä 
itseään, vaan joutuu myös pakostakin ristiriitaan 
kanssakäymisessään, tapahtukoon se ajatusten, ihmisten tai 
omaisuuden tasolla, ja olemaan pysyvän konfliktin vallassa. 
Etsintämme elämässä on pohjimmiltaan pakottavaa 
nautinnon tarvetta. 


Tätä on ehkä vaikea tajuta, sillä miksi meillä ei saisi olla 
nautintoja? Näette kauniin auringonlaskun, tuuhean puun, 
joen joka virtaa loivasti kaartaen tai kauniit kasvot, ja niiden 
katselu antaa paljon nautintoa, iloa. Mitä vikaa siinä olisi? 
Sanoisin, että sekavuus ja vaikeudet alkavat, kun noista 
kasvoista, tuosta joesta, tuosta pilvestä tulee muistoja tämä 
muisto sitten vaatii nautinnon pitkittämistä - haluamme 
näiden asioiden toistuvan. Me kaikki tiedämme tämän. 
Meillä on ollut tietty nautinto tai olemme saaneet iloa 
jostakin ja haluamme sen toistuvan. Se on voinut olla 
seksuaalista, taiteellista, älyllistä tai jotain muuta, ja me 
haluamme sen toistuvan - ja juuri tässä vaiheessa 
nautinnonhalu alkaa pimentää mieltä ja vääristää arvoja. 


Tärkeintä on ymmärtää mitä nautinto on, ei päästä siitä 
eroon - siinä ei olisi järkeä. Kukaan ei voi päästä eroon 
nautinnosta. Mutta on ymmärrettävä nautinnonhalun 
luonne ja olemus, sillä jos haluamme elämästä pelkkää 
nautintoa, se tuo mukanaan kärsimystä, epäjärjestystä, 
vääriä käsityksiä ja arvoja ja estää niin ollen selkeyden. On 
yksinkertainen tosiasia, sekä psykologisesti että biologisesti, 
että tavoitelemme nautintoa ja haluaisimme perustaa 
kanssakäymisen sen varaan, ja kun kanssakäyminen ei 
tuota nautintoa, syntyy ristiriita, josta seuraa monenlaista 
onnettomuutta. 


En puhu mistään tavallisuudesta poikkeavasta. Totean 
vain tosiasioita. Mutta voiko mieli, joka on kouliintunut ja 
ehdollistunut nautinnon tavoitteluun, nähdä ja ymmärtää 
nautinnon rajoittavan vaikutuksen - ei vain sanallisesti tai 



älyllisesti, vaan näkemällä nautinnon luonteen ja sisäisen 
merkityksen, niin että se tässä näkemistapahtumassa astuu 
aivan eri ulottuvuuteen? 

Yhteisen pohdintamme edetessä koetamme nähdä, 
tapahtuuko tämä omassa elämässämme. Ymmärrämmekö, 
miten paljon nautintoa on siinä että olemme kuuluisia, että 
meidät tunnetaan maailmalla kirjailijana, taiteilijana, 
suurmiehenä? Tai miten paljon nautintoa on hallitsemisessa, 
omistamisessa, köyhyyden tekemisessä itsetehostuksen 
välineeksi ja niin monessa muussa asiassa? Ja 
huomaammeko, että kun nautintoa ei saadakaan, siitä 
seuraa pettymystä, katkeruutta, kyynisyyttä? Tästä kaikesta 
on oltava tietoinen sekä fyysisellä että psykologisella tasolla, 
ja silloin tulemme kysymykseen, mikä on halun suhde 
nautintoon. 

Tarvitsemme vapautta harhakuvista, toisin sanoen 
vapautta mielen kyvystä luoda arvoja, jotka eivät ole 
todellisia, joilla ei ole kosketusta elämän todellisuuteen. 
Mielellä on verraton kyky luoda harhoja pakokeinojen, 
uskomusten ja opinkappaleiden muodossa. Se luo 
kaikenlaisia tavoitteita, esikuvia ja ihanteita toteuttaakseen 
itseään ja nimittää samaistumista näihin luomuksiinsa 
henkiseksi kasvuksi. Ellemme ole täysin vapaat harhan 
vallasta, harhan luomisesta, emme voi saada selville, mikä 
on totta ja onko olemassa perimmäinen todellisuus - jotain 
joka on paljon enemmän kuin tämä pinnallinen elävien 
kirjoissa olomme. 

Useimmat valistuneet ihmiset haluavat löytää jotain, joka 
ylittää heidän jokapäiväisen elämänsä yksitoikkoisen, 
väsyttävän rutiinin. Tämän kaipuun voima saa heidät 
lähtemään kirkkoon, jossa heille jaetaan väärää rahaa; he 
lukevat, paeten kirjallisuuden ja aatteiden avulla tai 
turvautumalla itä- ja länsimaisiin teologioihin. Mutta 
löytääkseen totuuden omin voimin - ei toiveajatteluna, ei 
pakokeinona, vaan tuntemalla sen kuin oman nälkänsä -, 



ihminen tarvitsee ääretöntä vapautta. Tämä vapaus ei ole 
mikään eriskummallinen olotila, se on vapautta harhojen 
luomisesta sen kaikissa muodoissa. Aina kun tapahtuu 
nautinnon liikettä - nautinto voi tulla seksuaalisesta 
suhteesta, auringonlaskun näkemisestä, messuun 
osallistumisesta tai mielen ylittävien kokemusten etsinnästä 
-, se väistämättä synnyttää harhakuvan, joka tuo teille 
tyydytystä ja johon te takerrutte kiinni. Ja siitä seuraa 
ongelmia. 

Minusta on siis mitä tärkeintä ymmärtää nautinnonhalun 
luonne ja merkitys. Ulkoisesti maailma tulee koko ajan 
vauraammaksi ja tehokkaammaksi, tietokoneet ja 
automaatio vahaavat alaa ja tulevat vapauttamaan ihmisen 
työnteosta lähes kokonaan. Se ei tapahdu huomenna, ei 
ehkä pariinkymmeneen vuoteen, mutta se on tulossa. 
Ihminen saa käyttöönsä paljon vapaa-aikaa, ja vapaa-aika 
tarkoittaa useimmille nautintoja. Vaikka meillä silloin olisi 
ulkokohtaisesti kaikki mitä haluamme, sisäisesti olemme 
sekasortoisessa tilassa, ja paetaksemme sitä tarvitsemme 
yhä uusia nautinnon muotoja. Jotta ymmärtäisi elämän 
kokonaisliikkeen, on tärkeätä olla ehdottoman hyvin perillä 
nautinnonhalun olemuksesta, pakenematta toiveajatteluun, 
myytteihin tai järjettömiin unelmiin. 

Nautinto ja halu liittyvät toisiinsa. Kaikkialla Aasiassa ja 
Euroopassa perinne edellyttää, että ne jotka etsivät 
Jumalaksi nimittämäänsä olotilaa - munkit ja ns. 
uskonnolliset henkilöt - luopuvat halusta; heillä ei saa olla 
halua. Olette varmaan lukeneet siitä - ja minusta se on 
nurinkurista, koska se tarkoittaa halun pysäyttämistä, 
tukahduttamista, manipulointia. Ette voi päästä eroon 
halusta sillä tavalla. Ette voi päästä eroon halusta 
mitenkään - mutta voitte ymmärtää sen sisäisen olemuksen 
ja rajoja luovan vaikutuksen. Sanalla "ymmärtää" en 
tarkoita vain älyllistä ymmärtämistä. Älyllisesti ei voi 
ymmärtää mitään; tekipä niin tai näin, nokkelasti järkeillen 



ei voi päästä perille esimerkiksi rakkauden luonteesta. Järki 
voi puhua siitä, kirjoittaa siitä hyllymetreittäin, mutta se ei 
mitenkään voi tuntea ja ottaa vastaan rakkauden olemusta, 
tuoksua ja luonnetta. Mutta järki on meille kaikki kaikessa. 
Olemme kehittäneet järkeä niin taitavasti ja ovelasti, että 
käyttäessämme sanaa "ymmärrän" tarkoitamme älyllistä 
ymmärtämistä - joka on hölynpölyä. Kukaan ei voi ymmärtää 
mitään vain älyllisesti. Voitte joko ymmärtää tai olla 
ymmärtämättä. Ymmärtää voitte vain silloin, kun 
ymmärtämiseen osallistuu koko olemuksenne - ruumis, 
mieli, sydän, kaikki mitä teillä on, järki mukaan luettuna. 
Mutta kun järki erottautuu ja sanoo "minä ymmärrän", se ei 
ymmärrä. Se on joutavaa puhetta. 


Ymmärtääkseen halua - nautinnonhalua - siihen on 
syvennyttävä, siihen on saatava tuntuma, siitä on opittava 
kaikki minkä voi, sanomatta: "Tämä on oikea halu, tuo on 
väärä halu, tämä on hyvä halu ja tuo paha halu." Ei ole 
mitään hyvää tai pahaa, ylevää tai alhaista halua. On vain 
halu, ja sen voi ymmärtää tunnustelemalla tiensä sen luo 
ilman sanoja, yrittämättä ovelasti välttää sitä tai päästä siitä 
eroon - koska ette voi. Halu täytyy ymmärtää - ja olen 
selittänyt, mitä tarkoitan ymmärtämisellä. On syvennyttävä 
halun olemukseen, ei teidän tai minun odotuksieni 
mukaisesti, vaan todella ymmärtäen mitä se 
vääjäämättömästi ja välittömästi on. Ja kun tämä on tullut 
selväksi, näemme halun eristävän vaikutuksen ja sen vuoksi 
ymmärrämme sen koko olemuksen - ja pääsemme siitä irti: 
mieli ei enää ole halun tai nautinnontavoittelun vanki. 


Aiomme siis pohtia yhdessä halun olemusta, emme 
esittämällä mielipiteitä tai siteeraamalla mitä joku biologi, 
psykologi tai uskonnollinen puoskari on sanonut halusta. 
Kysymme, mitä halu todella on - ja minusta asia on perin 
yksinkertainen: näen jotain ja haluan sitä. Näen sinun 
puutarhassasi kauniin puun, vankan ja tuuhean, ja haluaisin 
saada sen omaan puutarhaani - ja siinä kaikki: ensin on 



näkeminen, sitten reaktio, mielihyvän aistimus ja tuosta 
aistimuksesta syntyvä halu. Näin yksinkertaista se on, jos 
tarkkailette sitä itsessänne. Teidän ei tarvitse lukea 
ainoatakaan kirjaa havaitaksenne tämän yksinkertaisen 
asian. Näette kauniin talon tai mukavan ja siistin 
huoneiston, jossa on vain vähän tavaroita, ja sanotte: 
"Kunpa voisin asua täällä." Ensin on näköhavainto, sitten 
reaktio: mielihyvän aistimus ja siitä syntyvä halu. Tämä on 
halun syntyprosessi. Luonnollisesti se saa mutkikkaampia ja 
hienovaraisempia muotoja. Mutta jos ymmärrätte sen alun, 
sen juuret, teidän ei tarvitse kiivetä sen jokaiseen oksaan, 
tutkia jokaista kukintoa, repiä irti jokaista lehteä. Tunnette 
halun luonteen ja miten se syntyy, ja kun tunnette sen, 
teidän ei tarvitse tukahduttaa halua, koska ymmärrätte 
mitä se pitää sisällään. 

Mutta useimmille halu tarkoittaa itsensä ja omien 
mielitekojensa toteuttamista: haluan sitä ja minun on 
saatava se. Kohteena voi olla kaunis henkilö, talo tai jokin 
muu: minun täytyy saada se. Miksi? Miksi tämän "minun 
täytyy" on tultava mukaan? Miksi halu sanoo: "Minun on 
saatava tuo" - ja panee siten alulle pakkoon perustuvan 
olemassaolon vaatimukset, väännöt ja ahdistukset? On 
jokseenkin selvää, miksi itseilmaisulla, joka on halun muoto, 
on niin ehdoton asema. Itseilmaisusta, siitä että olette 
tunnettu henkilö, teille on paljon iloa, koska teidät 
huomataan. Ihmiset sanovat: "Katsos vain, tiedätkö kuka 
tuo on?" ja muuta yhtä joutavaa. Sanotte ehkä, ettei se ole 
vain halua, ettei se ole vain nautinnon hakemista, vaan 
halun takana on jotain paljon voimakkaampaa. Mutta sitä te 
ette voi lähestyä ymmärtämättä nautintoa ja halua. Halun ja 
nautinnon aktiivista vaihetta sanomme toiminnaksi. Haluan 
jotain ja teen loputtomasti työtä sen saavuttamiseksi. 
Haluan olla kuuluisa kirjailija tai taidemaalari ja teen kaiken 
mahdollisen tullakseni kuuluisaksi. Yleensä käy niin, että 
jään tien varteen saamatta koskaan maailman tunnustusta. 



jolloin kärsin, tunnen pettymystä ja katkeroidun tai ryhdyn 
poseeraamaan vaatimattomuudella ja niin edelleen. 

Miksi meillä on tämä ainainen itsemme toteuttamisen 
vaatimus? Toivottavasti olette tässä mukana koko 
olemuksellanne ettekä vain sanallisesti, sillä jos kuuntelette 
vain sanallisesti, emme enää tutki yhdessä. Kuten sanoin 
alussa, teemme yhdessä matkan teidän elämäänne, emme 
minun elämääni. 

Kysymme siis itseltämme: miksi tämä pakottava itsensä 
toteuttamisen tarve? Jos haluatte takin, puvun, paidan, 
solmion tai kenkäparin, te saatte sen - se on yksi asia. Mutta 
aivan ilmeisesti tämän pakottavan itsensä toteuttamisen 
tarpeen takana on alaston riittämättömyyden ja 
yksinäisyyden tunne - en osaa seistä omilla jaloillani, en voi 
olla yksin, koska en itsessäni ole mitään. Sinä tiedät 
enemmän kuin minä, olet kauniimpi, älykkäämpi, taitavampi 
jne., ja minä haluaisin olla yhtä hyvä tai parempi kuin sinä. 
Miksi? Oletteko koskaan kysyneet tätä itseltänne? Jos olette, 
eikä kysymys ole teille pelkästään teoreettinen, silloin 
löydätte siihen vastauksen, joka ei ole mielen antama. 

Oletteko mukana? Sanoinko asian selvästi? 

Mikä saa minut haluamaan monia asioita - tai yhtä asiaa? 
Haluan olla onnellinen, löytää Jumalan, tulla rikkaaksi, 
kuuluisaksi, täydelliseksi, vapautuneeksi, mitä se sitten 
tarkoittaneekin - tiedätte hyvin mitä kaikkea voi haluta. 
Jotkut toivovat täydellistä avioliittoa, jotkut täydellistä 
suhdetta Jumalaan. Miksi? Ennen kaikkea se on osoitus 
mielen pinnallisuudesta, eikö niin? Ja eikö se ole osoitus 
myös siitä, kuinka yksinäisiksi ja tyhjiksi me koemme 
itsemme? 

On kahdenlaista tyhjyyttä. On tyhjyydentunne, kun mieli 
katsoo itseensä ja sanoo "olen tyhjä", ja on todellinen 
tyhjyys. On tyhjyys jonka haluan täyttää, koska en pidä 
tuosta tyhjyydestä, yksinäisyydestä, eristyneisyydestä. 



tunteesta että minut on suljettu pois. Jokaisella meistä on 
varmaan ollut tämä tunne joko pinnallisena ja ohimenevänä 
tai hyvin voimakkaana, ja kun tämä tunne valtaa mielen, me 
tavallisesti yritämme väistellä tai peitellä sitä tiedon ja 
ihmissuhteiden avulla, tavoittelemalla täydellistä 
sopusointua miehen ja naisen välillä jne. Tämä on meille 
arkipäivää, en keksi mitään. Se joka on jossain määrin 
tarkkaillut itseään, tietää että asia on näin. Hän alkaa 
nähdä, että kun mieli synnyttää tyhjyydentunteen kokien 
itsensä auttamattoman tyhjäksi, sillä on myös 
kouristuksenomainen tarve toteuttaa itseään luodakseen 
jotain joka peittää tyhjyyden. 

Siis tietoisesti tai tiedostamatta meillä on havainto tästä 
tyhjyyden tilasta - en mielelläni käytä sanaa "tyhjyys", koska 
minusta se on kaunis sana. Kuppi tai huone on 
käyttökelpoinen tyhjänä, mutta kun kuppi on täynnä tai 
huone survottu täyteen huonekaluja, se on hyödytön. 
Useimmat meistä haluavat täyttää tyhjyytensä kaikenlaisella 
melulla, nautinnoilla ja pakokeinoilla. Koemme 
tyhjyydentunnetta ja meillä on pakottava tarve täyttää tuo 
tyhjyys halun kohteilla, nautinnolla ja sen jatkamisella, ja 
tämä vääristää arvomme ja johtaa yhteentörmäyksiin 
ihmissuhteissamme. Haluan nautintoa suhteesta vaimooni 
tai mieheeni, ja kun hän lähtee toisen luo, joudun 
mustasukkaisuuden ja raivon valtaan. Saan nautintoa 
kansallisuudestani, saavuttamastani asemasta maassa johon 
olen samaistunut, ja kun tuo maa "puolustautuu", kuten on 
tapana sanoa - joka tarkoittaa hyökkäämistä toisen 
kimppuun; ei ole mitään erillistä puolustusta ja erillistä 
hyökkäystä, ne ovat sama asia - ja teurastus voi alkaa, minut 
vedetään mukaan. 

Tunnemme siis tuon tyhjyyden samoin kuin paon siitä 
nautintoon, halun toteuttamiseen jne. 

Miksi tämä tyhjyys on olemassa? Toivon teidän syventyvän 
tähän kanssani, eikä vain sanallisesti. Miksi tämä tyhjyys? 



Onko se väistämätön vai luoko mieli sen? Käyttämämme 
sana "tyhjyys" on vertailun tulos, eikö niin? Näen, että sinä 
olet rikas - et vain fyysisesti, sehän ei ole juuri mitään, koska 
kuka tahansa työteliäs ja taitava voi olla jokseenkin varakas. 
Mutta sinä olet rikas toisella tavalla: sinulla on tietoa, 
sinulla on rikas sisäinen elämä, minä taas en ole mitään 
muuta kuin tyhmä ja ruma. Tyhjyys alkaa siis vertailusta. 
Tiedän kyllä, että monen mielestä ilman vertailua ei ole 
edistystä. Edistystä millä tavoin? Ei kaikki tekninen kehitys 
ole yhden ihmisen työtä, vaan tulosta kokonaisen ryhmän 
ponnistuksista. Atomin halkaiseminen, auton kehittäminen - 
tällaiset asiat eivät ole yksilön, vaan ryhmän 
aikaansaannoksia. Mutta yksilöinä me vertaamme itseämme 
toisiin: "Sinä olet jotain, minä en ole, mutta haluan olla." 
Alamme siis nähdä, että vertailu aiheuttaa vääjäämättä 
tyhjyydentunteen, ja tämä on erittäin hienosyinen, vaikeasti 
havaittava ja hankala asia, sillä meidät on kasvatettu ja 
koulutettu lapsesta saakka vertaamaan itseämme toisiin. 
Sinä olet kaunis, minä en. Sinä saat hyviä arvosanoja, minä 
en. Olemme ehdollistuneet tähän lapsuudesta saakka. 

Tyhjyydentunne alkaa siis siitä, että vertaa itseään 
toiseen. Asia on yksinkertainen, katsokaa sitä, älkää torjuko. 

Mutta täytyykö meidän vertailla? Täytyykö minun verrata 
itseäni sinuun, joka olet niin sellainen ja niin tällainen? Ja 
auttaako vertailu kehittymään, edistymään? Sisäisesti se ei 
auta. Jos vertaan omaa maalaustani sinun maalaukseesi, 
olen lakannut olemasta taidemaalari. Jos rakastan ja 
vertaan omaa rakkauttani sinun rakkauteesi, se ei ole 
rakkautta. Tätä tapahtuu koko ajan. Mutta jos osaatte elää 
ilman vertailua - joka on kaikkein vaikeimmin avautuvia ja 
samalla kaikkein hienoimpia asioita - silloin huomaatte, että 
mieli ei enää luo tyhjyydentunnetta. Se ei enää tee itseään 
pieneksi tai suureksi vertaamalla itseään toiseen. Ja tällä 
tavoin voi elää. Koko tapahtumasarja alkaa siis näyttäytyä 




meille: mieli katsoo itseään vertailun valossa ja kutistaa sillä 
tavoin itsensä pieneksi. Ja kokiessaan itsensä pieneksi se 
haluaa tulla suuremmaksi - ja kokiessaan itsensä suureksi 
se haluaa tulla vielä suuremmaksi. Se siis synnyttää itse 
riittämättömyyden, tyhjyyden ja yksinäisyyden tunteensa ja 
siitä alkavan ongelmavyyhdin ja tuskan. 

Jos olemme kaikki edelleen mukana yhteisessä 
pohdinnassamme, voimme seuraavaksi syventyä toiminnan 
merkitykseen. Elämä on toimintaa: ostoksilla käyntiä, 
ruoanlaittoa, lasten kasvatusta, ajattelua, ajelulle lähtöä, 
puun katselua, toimistoon menoa. Koko elämä on yhtä 
loputonta toimintaa. Jos istutte hiljaa keväisessä metsässä, 
näette miten kaikki pursuaa elämää. Useimmat meistä eivät 
koskaan kuole eivätkä sen vuoksi ole luovia. Puut tekevät 
uusia lehtiä, ja kun lehdet kuolevat, ne ovat uskomattoman 
kauniita. Mutta me olemme kiinni menneisyydessä emmekä 
koskaan kuole emmekä siis koskaan uudistu; toimintamme 
on aina jäljittelevää, mallia noudattavaa ja nautinnonhaluun 
sidottua, ja seurauksena on ahdistus. Tämä on ainoa 
tuntemamme toiminta. Ja tästä mielikuvaan perustuvasta 
toiminnasta me yritämme paeta. Se mitä nimitämme 
nautinnoksi, on mielikuva. On olemassa nautinto, pelkkä 
nautinto, se on yksi asia. Mutta on aivan toinen asia kehittää 
nautinnosta mielikuva ja toimia sen pohjalta. Toiminta ja sen 
idea ovat erillään toisistaan, ja niiden välillä vallitsee 
ristiriita. 


Tämä on hyvin helppotajuista, jos tutkimme edelleenkin 
kaikki yhdessä. 

Se joka on lakannut vertailemasta eikä enää ole 
nautinnonhalun vanki - oivaltavuutta vaativa asia, johon on 
paneuduttava koko olemuksellaan - havaitsee, että toiminta 
ei enää tapahdu mallin mukaan, se ei synny mielikuvasta, se 
on koko ajan uutta. Sillä tavoin hän löytää taidon elää tässä 
maailmassa vapaana yhteiskunnan psykologisesta 
rakenteesta - ja siitä on oltava vapaa: sen ahneudesta. 



kunnianhimosta, säälimättömyydestä ja julmuudesta. Silloin 
voi päästä pitkälle, silloin alkaa todellinen meditaatio. Se 
mitä tähän saakka on ollut tapana sanoa meditaatioksi, on 
jotain lapsellista. 

Kun mieli ei enää etsi nautintoa eikä pidä yllä mielikuvan 
ja toiminnan välistä ristiriitaa, silloin se toimii - ei "olen 
toiminut" eikä "aion toimia", vaan toimii. On vain teonsana 
"toimia", ei perfektissä eikä futuurissa, vaan käsillä olevassa 
nykyhetkessä. Mutta se on mahdollista vasta kun on 
ymmärtänyt ahneuden, kateuden, kunnianhimon, 
kilpailuhengen ja mustasukkaisuuden olemuksen. Ja tämän 
kaiken ymmärtäminen ei tapahdu ajassa - jos siihen 
käytetään aikaa, luodaan vain lisää epäjärjestystä. 

On siis luotava perusta - ja tämä on se perusta - tosi 
meditaatiolle selvittämällä, miten elää tässä maailmassa 
pakenematta siitä. Tämä tarkoittaa, että teillä on 
ihmissuhteenne, seksinne, työnne, tuskanne ja konfliktinne, 
ja te elätte niiden kanssa ja ymmärrätte ne. Ymmärtämättä 
nautinnon tavoittelun, yksinäisyyden ja tyhjyydentunteen 
olemusta, ymmärtämättä pakottavaa haluamme toteuttaa 
itseämme eri tavoin ja olla jotakin mieli ei mitenkään voi 
ylittää itselleen tekemiään rajoja. Sen takia ahneen ja 
väkivaltaisen ihmisen Jumalan etsintä on pelkkää puhetta. 
Hän voi löytää vain omatekoisen Jumalan - mitättömän 
jumalan, mitättömän vapahtajan. 

Kun kaikki tämä alkaa selvitä, ei teoriassa, vaan elävässä 
elämässä, on mahdollista syventyä meditaation olemukseen. 
Mutta ehkä meidän on jätettävä se ensi kertaan, koska kello 
on melkein kaksitoista ja kysymyksille on jätettävä aikaa. 
Lopetamme siis tähän, jos teille sopii. 

Kommentti: Ymmärtäminen tapahtuu hitaasti, vähän 
kerrallaan. 

Krishnamurti: Onko näin? Tiedän että yksi ja toinen sanoo 
näin - että lähestymme ymmärtämistä hitaasti ja asteittain. 



Sanomme näin ja elämme sen mukaisesti, mutta onko asia 
näin? Vaikka te ja sata miljoonaa muuta sanotte niin, sen ei 
silti tarvitse olla totta. Syventykäämme asiaan. Auttaako 
aika ymmärtämään? Jos saan kaikella kunnioituksella 
huomauttaa, te ette tutki, vaan olette samaa mieltä tai eri 
mieltä. Tuoko aika ymmärrystä - ajan jatkuminen, kesto, 
pituus? Saatan oppia kielen neljässä kuukaudessa. Uuden 
tekniikan, työ- tai tekotavan oppiminen vie aikaa. Mutta 
tapahtuuko ymmärtäminen ajassa? 

Tapahtuuko ymmärtäminen kokemuksen tuloksena? Mitä 
kokemus on? Ja opimmeko mitään kokemuksen kautta? 

Meillä on ollut kaksi hirvittävää, veristä sotaa. Olemmeko 
oppineet niistä mitään - paitsi ehkä uusia tekniikoita kuten 
rakentamaan parempia lentokoneita? Olemmeko oppineet 
olemaan tappamatta toista fyysisesti, henkisesti, sanojen, 
vertailun, kansallisen ylemmyydentunteen avulla? 
Ilmeisestikään emme. 

Ottakaamme yksinkertainen esimerkki, kansallistunne. 
Miksi olemme kansallistuntoisia? Tarkastelemme tätä 
suhteessa ymmärtämiseen. Samaistun maahani joka on 
suurempi kuin minä, koska saan tuosta samaistumisesta 
tiettyä tyydytystä. Te teette sen ranskalaisina, joku muu 
saksalaisena tai amerikkalaisena kaikkine mielettömine 
seuraamuksineen, ja olemme valmiit käymään taisteluun - 
minkä puolesta? Käsitteeseen samaistumisemme puolesta. 
Sanomme, että olemme vain ihmisiä ja meillä on 
intohimomme, vihamme, tuskamme ja kansallistunteemme, 
ja tarvitaan aikaa, jotta meistä tulisi yhtynyt Eurooppa, 
yhtynyt maailma - yhdistynyt ihmiskunta. Se tarkoittaa, että 
emme halua luopua omista pienistä reagointitavoistamme ja 
samaistumisistamme heti, vaan huomenna. Kun näette 
jonkin olevan myrkkyä, luovutte siitä heti. Mutta me 
pidämme siitä, että meitä sanotaan ranskalaisiksi, 
englantilaisiksi jne., ja takerrumme sen vuoksi 
kansallistuntoomme, kunnes olosuhteet vähitellen 



pakottavat meidät yhdistymään. Sanomme siis: "Kyllä 
yhdistyminen vie aikaa." 

Samalla tavalla sanomme, että ymmärtämiseen tarvitaan 
aikaa. Sanomme niin, koska emme omista huomiota 
millekään. Omistamme huomiomme jollekin asialle vasta 
valtavan kriisin kohdattua meitä. Mutta maailma on 
kriisitilassa koko ajan eikä vain silloin kun teille sopii. Teidän 
istuessanne tässä salissa meneillään on kriisi - ehkä ei 
Pariisissa, ehkä ei Ranskassa, mutta lentäkää kahdeksan 
tuntia ja saatte tietää kaiken nälästä, kurjuudesta, taudeista 
ja rumuudesta. Mutta te sen kun istuskelette mukavissa 
tuoleissanne ja sanotte, että ymmärtäminen vie aikaa! Kriisi 
on olemassa, mutta me emme halua kohdata sitä. Nähkää 
ihmeessä, että ymmärtäminen ei vie aikaa! Kuten sanoimme 
puhuessamme siitä aikaisemmin, aika luo vain lisää 
epäjärjestystä. Se on hyvin yksinkertaista, enkä aio palata 
siihen enää. 


Ymmärtäminen tapahtuu, kun kohtaatte jonkin asian koko 
olemuksellanne, ja jollette tee sitä, ymmärtämistä ei 
tapahdu. Te joko teette sen vapaaehtoisesti, helposti ja 
onnellisesti tai teidät pakotetaan siihen, jolloin te panette 
vastaan sanoen: "Niin kai se on, mutta se vie aikaa." 


Kuten tiedätte, useimmat meistä ovat mustasukkaisia ja 
kateellisia, ja me pidämme siitä. Pidämme siitä, koska siihen 
liittyy omistamisen, hallitsemisen ja vertailemisen tunne, 
tunne että omistamme, olemme jotain jne. Kun tajuatte, 
mitä kaikkea vertaileminen todella pitää sisällään, te joko 
nautitte siitä ja jatkatte sitä tai ymmärrätte sen välittömästi 
ettekä jatka sitä, ette enää kulje sitä tietä. 


Kysymys: Kuka on ymmärtäjä? 

Krishnamurti: Kuka on ymmärtäjä, toimija joka 

ymmärtää? Onko ymmärtämisen tapahtuessa mitään 
toimijaa? Sanomme "minä ymmärrän", mutta se on vain 
tapa kommunikoida. Sanon sinulle "ymmärrän mitä sanot". 



mutta onko varsinaisella ymmärtämisen hetkellä toimijaa, 
joka sanoo "minä ymmärrän"? Kun koette iloa, jolla ei ole 
syytä ja joka on aivan eri asia kuin nautinto - onko sillä 
hetkellä toimijaa joka sanoo "minä olen iloinen"? Kun 
sanotte "olen iloinen", ilo on jo poissa. Oletteko havainneet 
tämän? Oletteko onnellinen hetkellä, jolloin sanotte "olen 
onnellinen"? 

Sama pätee, kun olette täysin tarkkaavainen. Huomaatte 
sen kun kokeilette sitä itse. Katsokaa kukkaa, puuta, pilveä 
tai mitä tahansa. Katsokaa sitä ilman sanoja, antamatta sille 
nimeä, sanomatta että se on hyvä, paha, kaunis tai jotain 
muuta. Katsokaa sitä sanattomasti ja niin ollen 
tarkkaavaisesti - niin että mieli on mukana kokonaan ja te 
annatte kaikkenne. Olette tarkkaavaisuuden tilassa, jossa ei 
ole ponnistusta - onko tuossa tarkkaavaisuuden tilassa 
silloin toimijaa, joka on tarkkaavainen? Toimija joka on 
tarkkaavainen ja tietää olevansa tarkkaavainen, syntyy 
muistissa - joka on tarkkaamattomuutta; ja vain tuossa 
tarkkaamattomuuden tilassa on toimija joka tarkkailee. 

Jos joskus menette metsään - ja toivottavasti menette -, 
katselkaa hiljaa puuta. Vain katsokaa, ei muuta. 
Katsomisella en tarkoita katsomista järjellä - järki ajattelee 
paljon enemmän kuin silmä -, vaan katsokaa koko puuta 
koko olemuksellanne, niin että olette yhtä puun kanssa. 
Tämä ei ole mikään arvoituksellinen tai mystinen asia. 
Mutta elämässä on jotain valtavan arvoituksellista, joka ei 
ole ruman, tyhmän, pienen mielen luomaa. Istuutukaa ja 
katsokaa puuta tai kukkaa tarkkaavaisesti, keskittymättä 
siihen. Keskittyminen rajoittaa, se on poissulkevaa. 
Liikemies tai kauppias on keskittynyt saadakseen edullisen 
neuvottelutuloksen. Halutessanne sitä tai tätä te keskitätte 
ja rajoitatte mielenne; huomio kiinnittyy tiettyyn pisteeseen 
- en tarkoita tarkkaavaisuudella sitä. Katsokaa kukkaa tai 
puuta valppaasti ja helposti ja havaitsette, että ei ole 



erillistä toimijaa tarkkailijana, kokijana, ajattelijana, koska 
silloin tarkkailija ja tarkkailtava ovat yhtä. 

23. toukokuuta 1965 



4. puhe 

Vain hiljainen mieli tuntee kauneuden 

Eräs vaikeimmista asioista elämässä on kommunikoida 
ymmärrettävästi, koska tulkitsemme sanoja omien 
tietojemme, taustojemme ja mielihyvän tai mielipahan 
kokemustemme mukaisesti. Tällä tavoin kommunikoinnista 
tulee vaikeaa, varsinkin kun puheena olevat asiat eivät ole 
fyysisiä ja konkreettisia ja vaativat sen vuoksi enemmän 
sekä kuuntelun että ilmaisun terävyyttä ja osuvuutta. 

Jos sallitte, aion tänä iltana puhua aiheesta joka voi teistä 
kuulostaa hieman vierasperäiseltä - ei niin että edustaisin 
maata josta tulen; mutta haluaisin syventyä siihen mitä 
tarkoitetaan mielen selkeydellä. 


Mielen selkeys on vaikea asia, ja harvat meistä ovat 
todella tasapainoisia, selkeitä, järkeviä, tarkkanäköisiä. Olla 
selkeä on yhtä kuin olla sisäisesti ristiriidaton, olla sisäisesti 
ja ulkoisesti ehdottoman tasapainoinen, joka tarkoittaa että 
psykologisesti kaikki on järjestyksessä - ja tämä näyttää 
olevan vaikeaa. Mielen selkeyteen kuuluu, että meissä ei ole 
ristiriitaa eikä epätasapainoa, se on tila, jossa ajatus ja 
toiminta vastaavat toisiaan tosiasiassa eikä vain teoriassa. 


Mitä ajattelette, sen te teette, näiden kahden välillä ei ole 
ristiriitaa, ja uskolle ei ole sijaa, koska te kohtaatte tosiasiat. 


elätte siinä mikä on, ette siinä minkä "tulisi olla". Se minkä 


"tulisi olla" ei ole totta; totta on vain se mikä on. 


Ymmärtääkseen selkeyden ja järjestyksen olemuksen 
mielen on oltava vapaa kaikenlaisista uskomuksista, 
taikauskoista, dogmeista ja aatteista, sillä ne ovat selvästi 
ristiriidassa sen kanssa mitä me todella olemme, ja kun 
elämässämme on tällainen ristiriita - kuten useimmilla on -, 


se synnyttää monenlaista epäjärjestystä ja epätasapainoa. 


Saadakseen selville, onko olemassa jotain jota voi nimittää 
totuudeksi - jotain joka on paljon enemmän kuin ne 



mielikuvat, joita terävä ja filosofoiva tai arjen ahdistusta 
pakeneva järki rakentelee -, ihmisellä on oltava elämässään 
ehdoton järjestys, joka tarkoittaa elämistä ilman ristiriitaa. 
Sillä ristiriita tuhoaa tasapainon - ihminen tahtoo rauhaa, 
mutta tekee omassa elämässään kaikkensa estääkseen sen. 
Nämä kaksi eivät mitenkään sovi yhteen, sillä ristiriidan 
tuoma häiriö ja jännite aiheuttaa vihaa ja estää 
tasapainoisen ja tervejärkisen elämän. 


Haluaisin nyt puhua asiasta, joka ei ole itä- eikä 
länsimainen, asiasta jota tavallisesti nimitetään 
meditaatioksi. Sillä nähdäkseni se, jolla ei ole meditaation 
taitoa, jonka mieli ei ole meditaation tilassa, ei elä täyttä 
elämää. Elämämme on nykyisellään jokseenkin pinnallista, 
tylsää ja tyhjänpäiväistä, ja kun mitätön pieni mieli yrittää 
tavoitella arvoituksellista, tietämisen ylittävää ulottuvuutta, 
se pystyy vain heijastamaan kuvan omasta 
mitättömyydestään. Voiko siis huolten ja epätoivon täyttämä 
pieni mieli, joka toivoo hartaasti tulevansa joksikin - voiko 
tämä mitätön pieni mieli muuttua, ylittää rajansa ja avartua 
näkemään laajemmin, sillä muutoin sen on jokseenkin 
mahdotonta olla selkeä. Mielen selkeys on järjestystä, ei 
vain ulkoista, vaan myös sisäistä, ja on tärkeätä ymmärtää 
miten tämä järjestys syntyy. 

Useimmilla meistä ei ole sisäistä järjestystä. Meillä voi olla 
paljon tietoa, hyvin jäsentynyttä informaatiota, ulkoista 
selkeyttä, johdonmukaisuutta ja kykyä esittää asiamme, 
mutta sisäisesti olemme hämmentyneitä ja konfliktin 
vallassa. Esimerkiksi tästä sopivat monet etevät kirjailijat. 
Koska he ovat lahjakkaita mutta sisäisesti ristiriitaisia, 
suurten paineiden ja jännitteiden alaisia, he tuottavat paljon 
kirjallisuutta, mutta pohjimmiltaan kysymys on sairaan 
mielen tuotteista. Ja pelkäänpä, että useimmat meistä ovat 
hämmentyneitä, meissä ei ole selkeyttä. Selkeyttä ei voi 
löytää jonkun toisen välityksellä eikä seuraamalla 



auktoriteettia tai noudattamalla jotain ajatusjärjestelmää, ei 
vanhaa eikä uutta. 

Mielen selkeys on järjestystä, ja järjestys tarkoittaa 
syvimmässä mielessä hyveellisyyttä. Yhteiskunnan meille 
määräämä moraali ei ole lainkaan moraalia. Yhteiskunnan 
moraali on moraalittomuutta, sillä se synnyttää kaikenlaista 
ristiriitaa, kunnianhimoa ja kilpailuhenkeä. Sekä 
kommunistisessa että läntisessä maailmassa yhteiskunnan 
olemukseen kuuluu mukautumispakko jota nimitetään 
moraaliksi, mutta asiaan syventyvä näkee että tällainen 
moraali on moraalittomuutta. 

Puhun hyveellisyydestä, jolla ei ole mitään tekemistä 
yhteiskunnan ja sen niin sanotun moraalin kanssa. 
Hyveellisyys voi toteutua vain silloin, kun ihmisessä vallitsee 
psykologinen järjestys. Kun ymmärrämme koko sosiaalisen 
rakenteen - yhteiskunnan psykologisen rakenteen, johon 
kuulumme -, tähän ymmärtämiseen sisältyy järjestys, joka 
saa aikaan hyveellisyyden. Ilman hyveellisyyttä mieli ei voi 
olla selkeä, joten selkeys ja hyveellisyys kuuluvat yhteen. 
Minusta on tärkeää ymmärtää tämä, vaikka monien 
mielestä hyveellisyys on ikävä ja vanhentunut asia, jolla ei 
ole merkitystä varsinkaan nykymaailmassa. Tarkoitukseni ei 
ole puolustella yhteiskunnan pinnallista moraalia, vaan 
pohtia kanssanne mitä on tosi hyveellisyys. 

Samalla tavoin kuin pidämme huoneen jatkuvasti siistinä 
meillä on oltava sisäinen järjestys; mutta sisäinen järjestys 
vaatii paljon enemmän huomiota, pysymistä tietoisena siitä 
mitä tapahtuu sisäisesti. Mielen on oltava tietoinen 
ajatuksistaan ja tunteistaan, sekä näkyvistä että piilevistä 
toiveistaan ja haluistaan, ja tästä tietoisena olosta alkaa 
järjestys joka on hyveellisyyttä. 

Jos tarkastelee hyveellisyyttä lähemmin, huomaa että se ei 
ole olotila jossa voi olla jatkuvasti, ja tämä onkin sen 
hienoimpia piirteitä. Ei voi sanoa, että on oppinut 



hyveellisyydestä kaiken ja asia on hoidettu. Hyveellisyys ei 
ole pysyvä ilmiö joka jatkuisi sellaisenaan. Se on järjestystä 
joka syntyy uudelleen hetkestä hetkeen, ja sen takia siihen 
kuuluu vapaus, ei kapina. Kuten sanoin pari päivää sitten, 
kapina ei ole vapautta, se on aina sidoksissa yhteiskunnan 
toimintamalliin, kun taas vapaus on yhteiskunnan mallin 
ulkopuolella. Yhteiskunnan muotti tai malli on psykologinen, 
se on kateutta, ahneutta, kunnianhimoa ja erilaisia 
konflikteja joissa me olemme osallisina. Olemme yhteiskunta 
jonka olemme itse tehneet, mutta ellemme vapaudu siitä, 
järjestys ei ole mahdollinen. Hyveellisyys on siis mitä tärkein 
asia, sillä se tuo vapauden. Ja ihmisen on oltava vapaa - 
mutta useimmat eivät halua sitä. He voivat haluta poliittista 
vapautta - kansallista vapautta tai vapautta äänestää jotain 
poliitikkoa, mutta sellainen ei ole tosi vapautta. 

Vapaus on jotain aivan muuta, se on sanan syvimmässä 
mielessä sisäistä vapautta - jota useimmat meistä eivät 
halua, koska silloin jäämme aivan yksin, ilman opastajaa, 
ilman auktoriteettia, ilman järjestelmää; ja tähän tarvitaan 
täydellistä järjestystä sisällämme. Useimmat meistä 
haluavat tukeutua johonkin: henkilöön tai aatteeseen, 
uskoon tai käyttäytymismalliin, jonka yhteiskunta, johtaja, 
niin sanottu henkinen opettaja tai me itse olemme luoneet. 

Useimmat meistä siis hyväksyvät auktoriteetin. Ja tällä en 
tarkoita maassa vallitsevaa lakia. Puhun auktoriteetista, 
johon nojaudumme, koska pelkäämme olla yksin, seistä 
omilla jaloillamme etsimättä kenenkään ohjausta 
elämäntapamme, käytöksemme tai sisäisen selkeytemme 
tueksi. Sillä sellainen auktoriteetti synnyttää ylenkatsetta ja 
vihaa ja erottaa ihmisiä toisistaan. Totuutta etsivällä ei ole 
minkäänlaista auktoriteettia, ei ainoatakaan. Mutta vapaus 
auktoriteetista on meille sekä idässä että lännessä mitä 
epäselvin asia. Odotamme nimittäin että joku toinen panee 
elämämme järjestykseen - vapahtaja, mestari, henkinen 
opettaja tai ties kuka - joka on täysin järjetöntä! Vain oman 



tutkimisemme, oman selkeytemme, tarkkaavaisuutemme ja 
tietoisenaolomme myötä alamme oppia kaiken itsestämme, 
ja tästä oppimisesta ja itsemme ymmärtämisestä syntyvät 
vapaus, järjestys ja hyveellisyys. 

Alettuanne ymmärtää itseänne te ymmärrätte myös että 
on oltava aivan yksin. Itsetuntemus on viisauden alku, ja 
viisaus on aina yksin - sitä ei voi ostaa kirjakaupasta eikä 
lainata toiselta. Viisaus on jokaisen itse löydettävä, se ei ole 
tiedon keruun tulos. Tieto ja viisaus eivät kuulu yhteen. 
Viisaus tulee itsetuntemuksen tuoman kypsyyden mukana. 
Ilman itsetuntemusta ei voi olla järjestystä eikä siis 
myöskään hyveellisyyttä. Itsestään oppiminen ja tiedon 
kerääminen itsestään ovat kaksi eri asiaa. Olette kai 
mukana? Ette ole täällä puhujan kannattajina ettekä tyydy 
pelkästään hyväksymään mitä hän sanoo, vaan me 
tutkimme ja löydämme yhdessä. Teemme matkan yhdessä, 
ja sen vuoksi te olette yhtä tarkkana kuin puhuja ja teette 
työtä yhtä kovasti kuin puhuja - me siis tutkimme yhdessä. 

Oppiminen ja tiedon keruu ovat kaksi eri asiaa. Mieli joka 
hankkii tietoa ei opi. Se kerää itselleen informaatiota, 
kokemusta josta tulee tietoa, ja tästä keräämästään 
taustasta käsin se kokee ja oppii - ja sen vuoksi ei itse 
asiassa opi, vaan tietää ja kerää. Kun olen puhunut 
hetkisen, esittänette kysymyksiä tästä. Mutta nyt jatkan. 

Oppiminen tapahtuu aina toimivassa nykyhetkessä, sillä ei 
ole menneisyyttä. Heti kun sanotte itsellenne "olen 
oppinut", oppimastanne on jo tullut tietoa, ja tuosta tiedosta 
käsin te voitte tallentaa ja tulkita, mutta ette oppia uutta. 
Vain mieli joka ei kerää, vaan koko ajan oppii - vain sellainen 
mieli voi ymmärtää sen toimijan, jota me nimitämme 
minäksi tai itseksi. Minun on tunnettava itseni, koko itsen 
rakenne, luonne ja merkitys, mutta en voi tehdä sitä 
omaksumani tiedon ja kokemuksen kuormittamana tai jos 
mieleni on ehdollistunut, sillä silloin en opi, vaan tulkitsen, 
ja se mitä näen on menneisyyden vääristämää. 



Tietämisen ja oppimisen välillä on siis valtava ero. Tieto 
sitoo mielen, oppimisen liike vapauttaa sen. On opittava 
itsestään koko ajan, koska itse on jäljittelemätön ja elävä. 
Joka hetki se muuttaa muotoaan ja ilmaisee itseään mitä 
erilaisimpien reaktioiden ja vihjeiden välityksellä, ja minun 
on tarkkailtava niitä ja opittava niistä. Mutta jos lähestyn 
niitä aikaisemmasta kokemuksesta kertyneen tiedon 
pohjalta, en opi. Toivottavasti tämä kuulostaa selvältä. 

Järjestyksen luomiseen tarvitaan itsestään oppimista - ei 
ainoastaan omista fysiologisista ja biologisista reaktioista, 
vaan myös kaikista mielenliikkeistä -, ja vasta silloin 
meditaatio voi toteutua. Kuten tiedätte, meditaatiosta on 
kirjoitettu paljon kirjoja, monet valistajat ja viisaat ovat 
selittäneet miten on meditoitava ja mitä on tehtävä. En 
tiedä kiinnostaako tämä teitä. Sen pitäisi kiinnostaa, sillä 
ihminen, joka ei tunne meditaation merkitystä, on kuin 
ilman toista kättä - tai molempia käsiä. 

Nähdessään, että elämällämme on varsin vähän 
merkitystä, useimmat meistä etsivät syvempää ulottuvuutta. 
Olemme saaneet tarpeeksemme arkirutiinista, johon kuuluu 
toimistoon menoa päivästä päivään, halusipa tai ei, ja 
loputonta malleihin sopeutumista, ja sen vuoksi etsimme 
jotain arvoituksellista ja tuonpuoleista. Ja luulemme, että 
niin sanotun meditaation avulla - joka on Aasiasta peräisin 
oleva keksintö - me voimme päästä ainutlaatuiseen 
todellisuuteen, joka ylittää kaiken mitä mieli voi saada 
aikaan. 

On tärkeätä ymmärtää mitä meditaatio on, sillä 
todellisessa meditaatiossa on verratonta kauneutta ja syvää 
läsnäolon tuntua, ja vain meditaatiossa oleva tietää mitä 
rakkaus on. Useimmat meistä eivät tiedä mitä rakkaus on. 
Tunnemme rakkauden suhteessa nautintoon, mutta emme 
tunne sitä rakkautta, joka ei synny nautinnon tavoittelusta. 
Eli, kuten lienette havainneet, rakkaus sellaisena kuin sen 
tunnemme liittyy aina nautintoon - fyysiseen nautintoon. 



läheisyyden tai yhdessäolon antamaan nautintoon, 
nautintoon joka tulee niin sanotusta rakkaudesta johonkin 
henkilöön, maahan jne. 

Kuten sanoin pari päivää sitten, nautinnon tavoittelu on 
halun tulos, ja näiden välillä on hienoinen ero. Ehkä olette 
huomanneet, että kun halu ilmaantuu, ajatus saa sen 
jatkumaan. Näen jotain kaunista - talon, auton tai jotain 
muuta - ja syntyy halureaktio, joka on tervettä ja normaalia. 
Mutta ajatus saa reaktion jatkumaan, ja siksi reaktion 
ajatteleminen on nautinnon tavoittelua. Ja halun jatkuminen 
nautinnon tavoitteluna estää rakkauden. 

Siis vielä kerran: järjestyksen luominen itsessämme vaatii 
tarkkaavaisuutta, tietoisenaoloa kaikesta mitä meissä 
tapahtuu hetkestä hetkeen torjumatta sitä, pakenematta 
siitä - olemalla vain tietoinen siitä, valitsematta tietoisuuden 
kohdetta. 

Tarkkaavaisuuden ja keskittymisen välillä on suuri ero. 
Kun keskitytte, koko mielenne on kohdistunut yhteen 
erilliseen asiaan, ja jos olette taitava, osaatte rakentaa 
suojamuurin, jota mikään muu ei läpäise. Keskittyminen on 
poissulkemista, vastustamista ja sen vuoksi ristiriitaa, kun 
taas tarkkaavaisuus on tietoisenaolon tila, joka on jotain 
aivan muuta. 

Tiedättekö mitä on olla tietoinen? Olen tietoinen tämän 
salin koosta, sen rumuudesta tai epäsuhtaisuudesta, 
tietoinen ihmisistä, heidän vaatteidensa väreistä, tietoinen 
siitä mitä tapahtuu ulkoisesti. Mutta en ole enää tietoinen, 
jos sanon että en pidä jostain väristä tai henkilöstä, koska 
silloin olen pysäyttänyt tietoisenaolon liikkeen. On oltava 
tietoinen tästä paikasta, väreistä jne. ilman valintaa. Silloin 
oppii paljon enemmän; mieli on paljon aktiivisempi. Lähtien 
liikkeelle ulkoisesta tietoisuudesta mieli kulkee ikään kuin 
aallon harjalla ja alkaa tulla tietoiseksi sisäisistä 
tapahtumista. Tarkkailkaa itseänne, tarkkailkaa oman 



ajatuksenne liikettä, nähkää sen ehdollistumiset, sen 
hienoudet, sen luonne, sen tausta. Jos keskitytte siihen, ette 
voi tarkkailla. Jos erotatte kokonaisuudesta yhden lohkon ja 
yritätte oppia vain tuosta erillisestä lohkosta, olette 
ristiriidan tilassa. Mutta jos mieli on tietoinen ulkoisesti, 
valitsematta tietoisuuden kohdetta, ja alkaa liikkua 
sisäänpäin, silloin tähän tietoisenaoloon - joka ei valitse - 
kuuluu luonnollisella tavalla tarkkaavaisuus. 

Kuunnellessanne jotain tarkkaavaisesti, kuten ehkä 
kuuntelette nyt mitä sanon, te teette sen koko 
olemuksellanne, eikö niin? Olette täysin tietoisia, täysin 
tarkkaavaisia ruumiillanne, hermoillanne, silmillänne, 
korvillanne, tunteillanne, älyllänne. Tässä tarkkaavaisuuden 
tilassa ei ole tarkkailijaa joka on tarkkaavainen, on vain 
tarkkaavaisuus. En puhu mistään yliluonnollisesta; asia on 
yksinkertainen, jos teette sen käytännössä. Keskittyminen 
on poissulkeva toiminto, se on vastustusta ja sen vuoksi 
ristiriitaa. Tarkkaavaisuudessa ei ole ristiriitaa, sillä 
tarkkaavainen mieli pystyy kohdistamaan huomionsa 
sulkematta mitään pois. Tarkkaavaisuus ei ole tila, jota voi 
kehittää ajassa, koska, kuten sanoin aikaisemmassa 
puheessani, aika luo epäjärjestystä. 

En tiedä haluatteko minun puhuvan tästä enemmän. 
Olemme kai käsitelleet tätä riittävästi? 

Jos lykkään toimintaa, jos sanon että muutun huomenna, 
tämän päivän ja huomisen välissä on monenlaista painetta, 
vaikutusta ja liikettä. Sen vuoksi aika ei tuo järjestystä. 
Järjestys voi toteutua vain välittömästi, ei ajassa. Järjestys 
voi toteutua vain kun ymmärrätte ajan merkityksen ja 
luonteen. Teidän on ymmärrettävä elämän ulkoinen luonne 
olemalla yhtä sen kanssa ja liikuttava sitten ulkoisesta 
sisäiseen, psyykeen, siihen muistikasaumaan joka te olette 
kaikkine taustoinenne, perinteinenne, toivo inenne ja 
pelkoinenne. Olemalla valppaasti tietoinen kaikesta tästä te 
hajotatte sen, te vapaudutte siitä - ja se ei tapahdu ajassa. 




Kun mieli tekee tämän, siitä tulee terävä, kirkas ja 
tarkkanäköinen, koska siinä ei ole ristiriitaa eikä 
ponnistusta, yritystä tulla joksikin. Ristiriita tarkoittaa 
ponnistelua. Mieli joka ponnistelee ollakseen sellainen tai 
tällainen on hämmennyksen vallassa, ja ryhtyipä se mihin 
ponnisteluihin tahansa selkeytyäkseen ja päästäkseen 
syvemmälle, se luo vain lisää epävirettä ja hämmennystä. 

Se mitä nyt teemme on meditaatiota. 

Useimmille meistä kauneus on ärsyke, reaktio. 
Tarvitsemme ärsykettä, joka saa meidät tuntemaan tai 
näkemään kauneuden. Sanomme: "Mikä ihana 

auringonlasku!" tai "Mikä kaunis rakennus!". Mutta on 
olemassa kauneutta, joka ei ole ärsykkeen tulos, ja tätä 
kauneutta ei voi tuntea ilman suurta yksinkertaisuutta. 
Yksinkertaisuus ei riipu siitä, kuinka paljon tai vähän 
omistaa, vaan se syntyy itsensä tuntemisen, itsestään 
oppimisen antamasta selkeydestä; ja tämä yksinkertaisuus 
on myös nöyryyden ja vaatimattomuuden perusta. 

Kaikkea tätä tarvitaan mielen rajojen ylittämiseen. Mutta 
kuka on ylittäjä, joka ylittää nuo rajat? Kuten sanottu, kun 
olen ehdottoman valpas ja tarkkaavainen, tarkkailijaa ei ole. 
Tehkää tämä joskus - toivottavasti teette sen nyt - ja näette 
asian omin silmin. Jos kuuntelee täysin tarkkaavaisena mitä 
sanotaan, tapahtuu vain sanottavan kuuleminen ilman 
kuulijaa, ilman "minua", joka kuuntelee. Mieli on sisäisesti 
täysin tarkkaavainen ymmärrettyään ulkoisella tasolla 
sanan luonteenpa silloin ei ole toimijaa joka sanoisi: "Jatkan 
tästä eteenpäin". Ja kun mieli on hyvin tarkkaavainen, se on 
hiljaisuuden täyttämä. Kun kuuntelette mitä sanotaan koko 
olemuksellanne - ette tulkiten, hyväksyen, torjuen tai 
yrittäen ymmärtää, vaan pelkästään tarkaten - silloin 
mielenne on äärimmäisen hiljaa. On olemassa hiljaisuus, 
joka ei ole tekemällä tehty, jota ei ole aikaansaatu 
tahdonvoimalla tai pakolla. Tämä hiljaisuus syntyy kun itsen 
koko luonne on ymmärretty, ja missä on hiljaisuutta, siellä 




on avaruutta. Vain hiljainen, avara mieli tuntee kauneuden 
joka ei ole riippuvainen ärsykkeestä. 

Kaikki tämä on meditaatiota. 


Ehkä haluatte nyt esittää kysymyksiä, jotta voimme 
keskustella siitä mitä olen puhunut. 

Kysymys: Onko mahdollista ylittää itsensä ilman 
kärsimystä? 

Krishnamurti: Katsokaamme mitä kärsimys on. Mitä on 
kärsimys? Mitä on suru? Tietyt asiat aiheuttavat surua: 
läheisen kuolema, kykenemättömyys toteuttaa itseään, se 
että ei ole henkisesti vahva ja pystyvä, se että ei saa 
osakseen rakkautta. Kärsimystä on monenlaista, mutta kun 
katsotte kaikkia näitä oireita, mitä tiedätte kärsimyksestä? 
Mitä kärsimys on itse asiassa? Menetän omaisen - pojan, 
vaimon, isän - ja olen surun vallassa. Mitä se tarkoittaa? 
Ennen kaikkea suruun kuuluu aika lailla itsesääliä, koska 
olen menettänyt jonkun, josta olin riippuvainen, jota 
rakastin, ja huomaan nyt olevani ilman kumppania. Olen 
jäänyt yksin. Yksi surun tekijöistä on siis kieltämättä 
itsesääli. 


Kommentti: En tarkoita itsen aiheuttamaa kärsimystä, 
vaan kärsimystä, joka seuraa siitä että itse lakkaa olemasta. 

Krishnamurti: Pyydän anteeksi. Palaan hieman 

myöhemmin siihen mistä puhuin. Kun näen itseni sellaisena 
kuin olen, kysyjä sanoo, se aiheuttaa surua. Tämäkö oli 
kysymyksenne 

Kommentti: Ei ollut. 

Krishnamurti: Olen pahoillani, mutta en ymmärrä. Meillä 
on tässä kommunikointivaikeuksia. En todellakaan ymmärrä 
mitä yritätte sanoa. Lyhyesti sanottuna esitätte, että kun 
todella näen mitä olen, se saa aikaan kärsimystä. Miksi se 
saisi aikaan kärsimystä? Olettakaamme että olen valehtelija 
ja näen itseni sellaisena kuin olen, miksi se saisi aikaan 



kärsimystä? Sehän on tosiasia. Mutta minulla on mielikuva 
itsestäni rehellisenä henkilönä, ja tämä mielikuva on 
ristiriidassa tosiasian kanssa. Ristiriita aiheuttaa konfliktin, 
jota nimitän suruksi. Mutta tosiasian näkeminen 
sellaisenaan ei aiheuta kärsimystä. Vain silloin, kun 
mielikuvani on ristiriidassa sen kanssa mikä on, alkaa 
konflikti jota nimitetään kärsimykseksi. 

Kommentti: Halusin vain kysyä, onko itsetuntemus 
mahdollinen ilman tällaista kärsimystä. 

Krishnamurti: Ehdottomasti. Jos on kärsimystä, silloin ei 
ole itsetuntemusta. Jos itsensä tutkiminen johtaa 
kärsimykseen, se ei enää ole tutkimista. 

Kysymys: Kun katsoja katsoo näytelmää uppoutuneena 
siihen täydellisesti, onko kysymyksessä täydellisen 
tarkkaavaisuuden tila? 

Krishnamurti: Katsotte näytelmää, joka on niin 
mielenkiintoinen, että uppoudutte siihen. "Teitä" ei 
hetkellisesti ole, koska näytelmä on temmannut teidät 
mukaansa kaikkine huolinenne ja pelkoinenne. Mitä eroa on 
teidän uppoutumisellanne ja lapsen uppoutumisella, kun se 
saa käteensä lelun? Lapsi on saattanut olla vallaton ja 
riehakas, mutta kun hänelle ojennetaan hauska lelu, se 
tempaa hänet mukaansa saman tien. Lelu on niin 
vastustamaton, että hän unohtaa levottomuutensa heti. 
Mitä eroa näiden kahden asian välillä on? Näytelmä, kirja, 
jumalanpalvelus, usko, käsite, musiikkikappale, kuva tai 
mikä muu tahansa tempaa teidät mukaansa, ja te unohdatte 
itsenne. Kuva tai lelu on tullut tärkeäksi eikä itsenne 
ymmärtäminen. Voitte olla näytelmän mukaansa 
tempaamana tunnin verran, mutta kun palaatte kotiin, 
olette taas sama vanha itsenne. Jos tempaudutte mukaan 
propagandaan, kansallisintoiluun tai johonkin muuhun tai 
jos samaistutte johonkin - sekin on mukaan tempautumista 
-, joudutte tilaan jossa ei ole oppimista eikä vapautta eikä 



niin ollen myöskään hyveellisyyttä. Olkoonpa mielen 
mukaansa temmannut lelu kuinka kaunis, suurenmoinen tai 
tärkeäksi koettu tahansa, mieli selvästikin pakenee itseään. 
Sellainen mieli on aina epäjärjestyksessä, ja sen toiminta 
lisää epäjärjestystä ja sekasortoa maailmassa. 

Kysymys: Eikö tieto elämän ohimenevyydestä aiheuta 
kärsimystä? 

Krishnamurti: On tosiasia, että elämä on ohimenevä, eikö 
niin? Suhteenne ovat ohimeneviä, ajatuksenne ovat 
ohimeneviä, itsenne toteuttamiset, kunnianhimoiset 
hankkeet ja saavutukset ovat ohimeneviä, sillä kuolema 
odottaa niitä. Miksi ohimenevyyden takia on kärsittävä? 
Tosiasia on, että kaikki on ohimenevää, asia on niin. Mutta 
te ette halua hyväksyä tätä tosiasiaa, vaan sanotte: ''Onhan 
oltava jotain pysyvää". Teillä on mielikuva siitä, mitä 
pysyvyys on, ja sen vuoksi te kohdatessanne elämän 
ohimenevyyden joudutte epätoivon valtaan. Sijoitatte 
kuoleman, ohimenevyyden ytimen, kauas tulevaisuuteen, 
niin että muodostuu välimatka teidän ja kuolemaksi 
nimittämänne asian välille. Te olette täällä, eläen 
jokapäiväistä elämää arkihuolinenne, pettymyksinenne ja 
kunnianhimoinenne, ja jossain tuolla kaukana on kuolema - 
ja te ajattelette sitä. Olette nähnyt jonkun kuolevan ja 
tiedätte kuolevanne itsekin jonain päivänä - ja te ajattelette 
sitä. Ajatus tulevaisuuden katoamisesta synnyttää pelon. 
Kuunnelkaa tarkasti. Mutta jos ollessanne vielä vahva, 
elinvoimainen ja terve tuotte tulevaisuuteen siirtämänne 
kuoleman tähän hetkeen, silloin elätte kuoleman mukana; 
kuolette joka hetki kaikelle minkä tiedätte. Itse asiassa vain 
se mikä päättyy voi saada uuden alun. Katsokaapa kevättä. 
Kun kevät tulee pitkän talven jälkeen, lehdet ovat uusia, 
kaikki on tuoretta, nuorta, hentoa, viatonta. Mutta me 
pelkäämme päättymistä; ja päättyminen on sama kuin 
kuolema. Ottakaa jokin asia, joka antaa teille paljon 
nautintoa tai tuskaa, vaikkapa mieluisa tai epämieluisa 



muistikuva jostain henkilöstäpä lopettakaa se, kuolkaa sille, 
ei huomenna, vaan heti. Kun teette sen, huomaatte, että 
alkaa tapahtua jotain uutta, alkaa syntyä uusi mielentila. 
Luominen alkaa kun vanha on päättynyt. 

5. puhe 

Valveilla oleva mieli 

Sana ei ole asia johon se viittaa, sana ei ole toimintaa. 
Useimmat meistä kuitenkin elävät sanojen, mielikuvien ja 
symbolien välityksellä, ja sen vuoksi toimintamme ei 
synnytä energiaa. Ja sen energian mitä meillä on me 
tuhlaamme sisäisiin ristiriitoihin. 

Emme ehkä huomaa, että energia tulee toiminnasta - 
toiminta on energiaa. Asia ei ole niin päin, että on ensin 
oltava energiaa jotta voidaan toimia. Toiminta saa alkunsa 
kun oivallamme, että sana ei ole asia eikä teko ja alamme 
siten ymmärtää sanan olemusta ja merkitystä. Ja tämä 
toiminta synnyttää luovaa, uusiutuvaa, intohimoista 
energiaa. Mutta energiaa synnyttävää toimintaa ei voi olla 
niin kauan kuin sisällämme vallitsee ristiriita, ja useimmilla 
meistä on monia sisäisen ristiriidan muotoja, joista emme 
aina ole tietoisia. 

Olemme koko elämämme ajan ristiriidan vallassa, ja sen 
vuoksi meiltä puuttuu selvä, suora toiminta, joka synnyttäisi 
energiaa. Ja energiaa tarvitaan, ei vain fyysistä, vaan myös 
aina uutta henkistä energiaa, jonka avulla mieli pystyy 
kohtaamaan minkä tilanteen tahansa. 

On siis tärkeätä ymmärtää ristiriidan olemus. On ristiriita 
sanan ja teon välillä, on ristiriita toisaalta tietoisten 
aikomusten ja toisaalta tiedostamattomien, piilevien 
tarpeiden välillä. Ristiriita esiintyy eri muodoissaan kaikessa 
mitä teemme, elämämme kaikissa toiveissa ja 
pyrkimyksissä. 

Jos olemme vähääkään tietoisia omista teoistamme, 
ajatuksistamme ja tilastamme, huomaamme ristiriidan 
itsessämme. Yritämme sen vuoksi eheyttää itseämme, mutta 
minusta tällaiset eheyttämisyritykset ovat turhia. Ette voi 
eheyttää vastakohtia, ette voi yhdistää rakkautta ja vihaa. 



Joko vihaatte tai rakastatte - vastakohdat pysyvät erillään, 
eivätkä eheyttämisyritykset johda mihinkään. Ainoa 
tekemisen arvoinen asia on ristiriidan ymmärtäminen ja sen 
mukanaan tuoma vapaus. 

Vapautuakseen ristiriidasta siitä on ensin oltava tietoinen, 
ja ehkä monet meistä eivät ole tietoisia siitä. Annamme vain 
mennä. Ja mitä tapahtuu, kun tiedostamme ristiriidan sekä 
ulkoisessa että sisäisessä elämässämme? Emme löydä siihen 
ratkaisua emmekä vapaudu siitä, joten käännymme 
Jumalaksi kutsumamme instanssin puoleen ja hyväksymme 
uskontunnustukset, rituaalit ja auktoriteetit, joita 
tavallisesti kuuluu uskontoihin. Tai sitten vain otamme 
elämän sellaisena kuin se tulee näkemättä siinä mitään 
merkitystä, kuten monet nykyajan kirjailijat tekevät. He 
hylkäävät kirkon ja organisoidun uskonnon - joka jokaisen 
järkevän ihmisen tulisi tehdä, koska ne ovat täysin 
arvottomia -, mutta joutuvat sitten kohtaamaan omat 
ristiriitansa, vihansa, toivonsa, turhautumisensa ja 
täydellisen avuttomuutensa. Niinpä he kehittävät epätoivon 
filosofian sanoen: "Elämällä ei ole merkitystä, siitä pitää 
vain koettaa suoriutua niin hyvin kuin voi". On siis kaksi 
äärimmäistä lähestymistapaa, jotka ovat ristiriidassa 
keskenään. 

Nähdäkseni on mahdollista lopettaa kaikki ristiriita - 
mutta ei tahdonvaltaisesti, koska tahto synnyttää uutta 
ristiriitaa itsessään. Tahto on ristiriidan ydin. Tämä seikka 
on ymmärrettävä hyvin, sillä meidät on kasvatettu tahdon 
harjoittamiseen kaikessa mitä teemme, meidät on opetettu 
selviytymään, pitämään puoliamme, pakottamaan. Ja 
tarkkaillessamme tahdon olemusta näemme, että tahto 
itsessään on vastustuksen ja ristiriidan tila. 

Onko mahdollista elää ilman minkäänlaista sisäistä tai 
ulkoista ristiriitaa millään olemisen tasolla, eläen tässä 
maailmassa, hoitaen perheensä ja työtehtävänsä ja 
osallistuen kaikkeen mitä nykyajan elämään kuuluu? Onko 



mahdollista elää ilman minkäänlaista ristiriitaa ja sen vuoksi 
toimia niin, että toiminta itse on energiaa? On helppo 
havaita, että mitä aktiivisempia olemme fyysisesti, sitä 
enemmän energiaa meillä on, eikä siis niin päin, että on 
ensin oltava energiaa, jota seuraa toiminta. Päinvastoin, 
mitä enemmän toimii, sitä enemmän on energiaa sekä 
biologisesti että psykologisesti. 

Toiminta sinänsä on energiaa, jompikumpi niistä ei ole 
ensin. Idea ei ole ensin ja toiminta sitten. Idea ei pidä yllä 
energiaa, vaikka se voi innostaa hetkellisesti. Toiminta 
synnyttää energiaa, josta seuraa uutta toimintaa. 

Jotta ymmärtäisimme ristiriidan elämässämme meidän on 
syvennyttävä siihen perusteellisesti - ja se on meille vaikeaa. 
Haluamme, että meitä neuvotaan, haluamme seurata toista 
ja toimia mallin mukaan toivoen siten pystyvämme 
sublimoimaan, torjumaan tai tukahduttamaan jokaisen 
ristiriidan muodon - joka on mitä pinnallisin lähestymistapa. 
Ristiriidan ongelmaan on tunkeuduttava paljon syvemmälle. 
"Syvyys" ei kuitenkaan tarkoita vertaamista pinnan kanssa. 
Syvyys ja pinta ovat kaksi eri asiaa. Useimmat elävät 
pinnassa, ja kun yritämme liikkua sisäänpäin, suoritamme 
vain liikkeitä; nimitämme toimintaamme sisäänpäin 
menoksi, joka synnyttää uuden ristiriidan. Toivottavasti 
tämä tuli selväksi. 

Kun puhun syvälle menemisestä, en tarkoita menemistä 
ulkopuolelta sisäpuolelle. Jos teette niin, tuloksena on 
saman tien ristiriita ulkoisen ja sisäisen välillä. Syvälle 
meneminen tarkoittaa ristiriidan ymmärtämistä - ja ristiriita 
on ymmärrettävä, jotta saamme aikaan rauhan ei 
ainoastaan itsessämme, vaan myös yhteiskunnassa, jonka 
osa olemme. Tarvitaan rauha, ei sota ja rauha. Nyt rauha on 
vain väliaika kahden sodan välillä. Jotta ymmärtäisi 
ristiriidan, sitä ei voi käsitellä vain ulkokohtaisesti tai 
paikkailemalla oireita, vaan on mentävä asian ytimeen. 




Ristiriidan ydin on jako ajattelijan ja ajatuksen välillä. 
Useimmilla on selvä aukko tarkkailijan ja tarkkailtavan 
välissä, ajattelijan ja ajatuksen välissä, kokevan keskuksen 
ja koettavan asian välissä, ja tämä erottava raja, aukko ja 
aikaviive on ristiriidan todellinen lähde. 

Toivottavasti ette kuuntele pelkästään sanoja - joka ei ole 
todellista kuuntelua -, vaan havaitsette puhujan sanojen 
avulla omakohtaisesti aikomuksen ja toiminnan välisen jaon 
ja ajattelijan erottautumisen ajatuksesta, niin että se yrittää 
ohjailla, hallita, muuttaa ja tukahduttaa ajatusta 
koettaessaan löytää rauhan. Niin kauan kuin on olemassa 
ajattelija, hyvän ja pahan punnitsija, meillä on ajattelijan 
luoma pysyvä jako, joka ilmiselvästi ruokkii ristiriitaa. Tämä 
tosiasia teidän on löydettävä itse sen sijaan että vain 
hyväksyisitte jonkun toisen antaman selityksen siitä. Ja juuri 
tämä teidän oma löytönne on sen energian alku, jonka 
avulla te voitte lähestyä ristiriidan perusongelmaa. 

On aivan eri asia, kerrotaanko teille että olette nälkäinen 
vai tunnetteko oman nälkänne itse. Jos hyväksytte 
ajattelijan ja ajatuksen välisen eron vain koska teille on 
kerrottu siitä, jäätte vaille omakohtaista oivallusta ja sen 
antamaa energiaa. Mutta jos löydätte tuon jaon itse, näette 
sen tosiasiana, silloin tuon tosiasian havaitseminen antaa 
ristiriidan kohtaamiseen tarvittavan energian. 

Toivottavasti kaikki on teille selvää tähän saakka. 

Iso ristiriita aikaansaa mielessä tietyn jännitteen. Mitä 
suurempi jännite on ja mitä suurempi kykynne ilmaista 
itseänne - kirjailijana, taiteilijana, poliitikkona -, sitä 
enemmän vahinkoa te aiheutatte sekä itsellenne että 
yleisöllenne. Ehkä olette huomanneet tämän. Se joka on 
ristiriidan vallassa ja jolla on kirjoittamisen tai maalaamisen 
kyky tai on huonoksi onnekseen poliitikko, luo lisää 
vaikeuksia toisille ja myös itselleen. 



On siis ymmärrettävä ristiriidan koko valtava syvyys ja 
merkitys ja samalla vapauduttava siitä, koska muutoin 
meillä ei ole rakkautta. Kaikki mitä tiedämme rakkaudesta 
kertoo ristiriidan tilasta - mustasukkaisuudesta, 
eripuraisuudesta, vihasta. Rakkaus ei ole se aistinautinto 
jota sanomme rakkaudeksi eikä se niin sanottu rakkaus, 
johon liittyy vihaa, kateutta ja kunnianhimoa. 
Kunnianhimoinen ei tiedä mitä rakkaus on. Kun 
kunnianhimon ja kilpailu vietin riivaama puhuu rauhasta, se 
on tyhjää puhetta. Rauha vallitsee vasta kun mielenne on 
vapaa kilpailusta ja vertailusta ja kun teissä sen vuoksi ei 
ole ristiriitaa. 

Useimmat yrittävät toteuttaa itseään, kuka maalaamalla, 
kuka kirjoittamalla tai tekemällä jotain muuta, kuka 
perheensä kautta - joka taaskin on osoitus ristiriidasta. Te 
ehkä sanotte: "Eikö nyt saisi ilmaista itseään, sehän on osa 
ihmisluontoa?" Mutta tässä laitamme rattaat hevosen 
eteen. Miksi tämä omalaatuinen itseilmaisun vaatimus? 
Voitte ilmaista tai olla ilmaisematta itseänne, mutta jos teillä 
on pakonomainen tarve ilmaista itseänne tietyssä muodossa 
- maalaamalla, kirjoittamalla runo tai kirja tai jollain muulla 
tavoin -, tuo pakonomaisuus on osoitus ristiriidasta. 

Kuten sanoin, ristiriidan ydin on ajattelijan ja ajatuksen 
välinen jako, eikä näitä kahta voi yhdistää. Mutta jos 
tarkkailette ajattelijan esiintymistä, huomaatte, että kun 
ajatusta ei ole, ei ole myöskään ajattelijaa. Ajatus synnyttää 
ajattelijan, kokijan, joka luo ajan ja on pelon lähde. 

Useimmilla meistä on monenlaisia pelkoja. Katsokaa 
pelkojanne kun puhun, katsokaa omia syvällä piileviä 
pelkojanne. Perimmäinen pelko on tietenkin kuoleman 
pelko. Koska pelkäämme kuolemaa, yritämme paeta sitä 
uskon avulla, sellaisten käsitteiden avulla kuin 
ylösnousemus, jälleensyntyminen jne. Me joko järkeilemme 
kuoleman pois tieltä tai meillä on usko, mutta sekä järkeily 



että usko ovat kuoleman väittelemistä, pakoa siitä, ja luovat 
ristiriitaa. 


Me pidämme kuolemaa elämän vastakohtana. Mutta 
ymmärtääksemme kuoleman meidän on ymmärrettävä 
elämä, toisin sanoen tarkasteltava omaa elämäämme ja 
nähtävä mitä se on. Mitä on elämämme - ei teorian tai 
hypoteesin valossa, ei sellaisena kuin sen tulisi olla, vaan 
niin kuin se todella on? Se on sarja muistoja, raadannan ja 
tuskan, ilon ja epätoivon kokemuksia, se on yksin jääneen 
kipua ja kaipausta, se on hyvän ja pahan, terveyden ja 
sairauden välistä kamppailua. Tätä sanomme 
elämäksemme, tämä on kaikki mitä tiedämme siitä. 


Elämämme on loputonta konfliktia, loputonta epävarmuutta 
ja ahdistusta. En liioittele vähääkään. Tämä on tosiasia, 
emmekä tiedä miten se on ratkaistava tai ymmärrettävä. 
Emme tiedä miten tämä ongelmien ja surun paljous on 
ylitettävä, joten pakenemme sitä joko uskonnon avulla tai 
väittämällä, ettei elämällä ylipäänsäkään ole merkitystä, 
vaan se pitää vain ottaa päivä kerrallaan. 


Jotta vapautuisimme kaikesta tästä kärsimyksestä, elämä 
on ymmärrettävä kokonaisena - ja se on mahdollista. Silloin 
eläminen ei ole eri asia kuin kuoleminen. Silloin ei ole 
ajattelijan luomaa väliä ja aikaeroa, jossa ajattelija luo yhtä 
mittaa pelkoa. Ymmärtääksenne mitä eläminen on teidän on 
kuoltava joka päivä kaikille kärsimyksillenne ja 
ongelmillenne, kaikille nautinnoillenne, ilman ehtoja. 
Niinhän tapahtuu silloinkin kun kuolette fyysisesti. Kuolette 
ilman ehtoja: ette voi neuvotella kuoleman kanssa. Samalla 
tavoin on kuoltava surulle. Mutta emme kuole surulle, koska 
emme tiedä mitä on oikea ilo eikä meillä ole kykyä tai 
ymmärrystä lopettaa kärsimys. Sen vuoksi pidämme 
mieluummin kiinni surusta ja siihen liittyvästä säälistä, 
itsesäälistä jne. kuin että astuisimme sisään johonkin meille 
tuntemattomaan. 



Tarkkailkaa näitä asioita itse. En yritä vaikuttaa teihin, 
kuulijoihin. Emme ole samaa mieltä emmekä eri mieltä. 
Tarkastelemme vain tosiasioita, sitä mikä todella on, ja tämä 
tarkastelu saa aikaan energian joka on toimintaa. 

Meidän on ymmärrettävä sisäisen ristiriitamme ydin, ja 
voimme ymmärtää sen vain tarkkailemalla ajattelijaa ja 
kaikkia sen toimia, sen ajatuksia, toivoja ja pelkoja - 
ajattelijaa, tuota valvovaa keskusta, joka luo pysyvän 
ristiriidan itsensä ja tarkkailtavan asian välille. Teidän on 
tarkkailtava sitä mikä on ja oltava tosissanne. Vain tosissaan 
oleva elää, pinnallinen ei elä laisinkaan. Hänellä voi olla 
asema ja varallisuutta, mutta hän ei tiedä elämästä mitään, 
hän tuntee vain sen ulkokuoren. 

Ymmärtääkseen itsen kokonaisluonteen sitä ei pidä 
lähestyä muutosta hakien tai yrittäen tulla erilaiseksi, vaan 
yksinkertaisesti valmiina tarkkailemaan sitä mikä on. Silloin 
ristiriitaa ei ole, koska tarkkailija ei enää toimi keskuksena, 
joka hyväksyy tai hylkää, sanoo mikä on oikein ja mikä 
väärin, mikä hyvää ja mikä pahaa. Tämä ei tarkoita, että 
elätte pinnallista elämää. Päinvastoin, tullaksenne siihen 
vaiheeseen, jolloin keskusta ei ole, teidän on ymmärrettävä 
koko ehdollistunut taustanne. 


Tässä ei ole kysymys vain väitteiden esittämisestä. 
Ymmärtääksenne tämän asian teidän on tehtävä työtä sen 
eteen, ja silloin te näette, että mielestä tulee pelkkä 
tarkkailija. Sellainen mieli ei ole enää ristiriidan tilassa, ja 
sillä on sen vuoksi valtavasti energiaa. Tämä energia on 
rakkautta, intohimoa - ei fyysistä intohimoa, joka on helppo 
asia ja kaikille tuttu. Puhun intohimosta, jolla ei ole syytä ja 
jossa sen vuoksi ei ole ristiriitaa eikä motiivia eikä niin ollen 


myöskään päämäärää. Missä rakkaus on läsnä, siellä on 


myös kuolema; nämä kaksi ovat erottamattomat, koska 


rakkaus ei tavoittele mitään. 



Ymmärtänette, että vaikka esitän teille näitä asioita, niillä 
on teille todellista arvoa vain jos ristiriita lakkaa kokonaan. 

Rakkaus ja kuolema ovat luomisen edellytys. Tiedättekö 
mitä luominen on? Se ei ole kyvyn ilmaisemista - tämä on 
helppo ymmärtää. Voitte ilmaista itseänne kirjailijana, 
runoilijana tai taiteilijana, mutta se ei ole luomista. 
Luominen on jotain aivan muuta. Luominen voi saada 
alkunsa vain energiasta, joka ei ole tahdon saastuttama eikä 
ponnistuksen tulos - siitä energiasta, jota toiminta itse 
synnyttää. 

Nykyisellään kaikki toimintamme on enemmän tai 
vähemmän itsekeskeistä - se on keskittynyt meihin 
itseemme suhteessa eri asioihin, ja tämä itsekeskeinen 
toiminta, ajattelijan toiminta, synnyttää väistämättä 
ristiriitaa. Ristiriidan tilassa mieli tarvitsee jonkinlaista 
ilmaisua: minun on paettava, minun on kirjoitettava, minun 
on tehtävä sitä tai tätä. Henkilö, joka on ristiriidan, 
itsekeskeisen toiminnan tilassa ja sattuu olemaan taiteilija 
tai muusikko, voi sanoa omaa tekemistään luomiseksi, mutta 
se ei ole sitä. Luomisen täytyy olla ja se onkin jotain aivan 
muuta. 

Mieli, joka on ymmärtänyt ristiriidan koko olemuksen, 
sekä tietoisen että piilevän, ja on sen vuoksi siitä vapaa, on 
aivan hiljaa, sillä pieninkin liikahdus olisi energian 
tuhlausta. Vain silloin kun mieli on aivan hiljaa ja valtavan 
energian täyttämä, tapahtuu purkaus; ja tuo purkaus on 
luomista, joka voi ilmaista itseään - tai olla ilmaisematta. 

Mieli, joka on pelokas, kunnianhimoinen, ahne, 
kateellinen, mustasukkainen, kilpailuhenkinen, ei 
mitenkään pysty toiminnallaan luomaan tätä motiivittomalle 
toiminnalle ominaista energiaa eikä myöskään tuntemaan 
mitä rakkaus on. Siellä missä on rakkautta, tapahtuu aina 
uudestaan kuoleminen kunkin päivän kokemuksille, ja sen 
vuoksi rakkaus ja kuolema ovat aina yhdessä. 



Rakkaus on aina nuorta, raikasta, viatonta, puhdasta 
menneisyyden tahroista, koska se kuolee jokaisen päivän 
menneisyydelle. Rakkaus ja kuolema ovat mukana tässä 
valtavassa energiassa, kun energia on aivan hiljaa. Silloin 
tapahtuu luominen - tai nimitettäköön sitä miksi tahansa, 
nimi ei ole tärkeä. Ellei tämä muutos tapahdu kussakin 
yksilössä - joka on yhteiskunnan osa, joka on itse 
yhteiskunta -, ei uusi yhteiskunta ole mahdollinen. 

Kysymys: Eikö yksilö tarvitse aikaa päätyäkseen tähän 
muutokseen? 


Krishnamurti: Ei, ei ole kysymys ajasta. Ajan kautta ei voi 
päätyä minnekään. Aika synnyttää vain epäjärjestystä. 


Kysymys: Mitä tarkoitatte itsetuntemuksella? 


Krishnamurti: Luulen selittäneeni sen, mutta otetaan se 
vielä kerran. Olemme aina käyttäneet aikaa saavuttamisen 
välineenä. Olen tämä, haluan että minusta tulee tuo. 
Aikaväli erottaa sitä mikä on ja sitä "minkä tulisi olla". 
Sanomme, että vie aikaa saavuttaa se "minkä tulisi olla": 
monta päivää, monta vuotta, monta inkarnaatiota, kuten 
idässä uskotaan. Käytämme siis aikaa välineenä 
saavuttaaksemme sen "mikä minusta tulee". Se "mikä 
minusta tulee" on heijastuma siitä mikä olen tai sen 
vastakohta, kumpikin niistä on ristiriidassa sen kanssa mitä 
olen. Aikavälissä, joka erottaa sen mikä on siitä "minkä tulisi 
olla", tulee mukaan monia muita tekijöitä. Se "minkä tulisi 
olla" ei pysy samanlaisena, koska muut tekijät vaikuttavat 
siihen koko ajan. Aikavälissä tapahtuu monenlaisia 
vaikutuksia ja muutoksia, ja sen takia sekä se "minkä tulisi 
olla" että se mikä on muuttuvat ratkaisevasti. Se "minkä 
tulisi olla" on siis arvoton. Ihanne, päämäärä, tarkoitus, 
toivomamme saavutus on arvoton, koska se on kuviteltu. Se 
ei kuulu todellisuuteen, se on vain kuvitelma. Todellista on 
vain se mikä on. Kärsin, olen onneton, olen hämmentynyt - 
se on ainoa merkitsevä tekijä, ja sen ymmärtämiseen ei 



ajasta ole apua. Aika auttaa vain väittelemään, lykkäämään 
ja pakenemaan epätodellisuuteen. Todellisen 
ymmärtämisessä ei voi nojata olettamuksiin eikä tähdätä 
tulevaisuuteen. Meidän on omistauduttava ongelmalle, sille 
mikä on, välittömästi, koko olemuksellamme - ja sitä me 
emme halua tehdä. Sanomme: "Teen sen huomenna". 
Pelkäämme ja olemme onnettomia ja mustasukkaisia, mutta 
emme sano "Haluan lopettaa mustasukkaisuuden 
välittömästi". Haluamme tietää, miten se lopetetaan joskus 
myöhemmin, ja näin ajasta tulee väline, joka auttaa meitä 
pakenemaan siitä mikä on. Tämä on hyvin yksinkertaista. 

Kaiken tämän ymmärtäminen on itsensä tuntemista. 
Itsensä tunteminen ei ole mitään epätavallista, se on 
meneillään olevien tapahtumien havaitsemista. Olen 
ahdistunut, pettynyt, epätoivoinen - eikö tämä olekin teille 
tuttua? Mitä siis tapahtuu? Käytän huomista, sitä "minkä 
tulisi olla", välineenä paetakseni siitä mikä on tai sitten 
käännän katseeni menneisyyteen. En ole terve tänään, 
mutta olen ollut terve ennen, joten mieli palaa muistoissa 
taaksepäin aikaisempaan tilaani jota nimitin terveydeksi ja 
sanoo: "Toivon, että olisin taas terve". Seurauksena on 
kitkaa ja ponnistusta, aikaisemman tilan muiston 
aiheuttamaa painetta. Mutta jos en tuo muistikuvia mukaan 
laisinkaan, vaan näen tosiasian että olen sairas antamatta 
ajatuksen muistikuvineen tulla väliin, silloin elimistö 
käynnistää omat parantavat voimansa. 

Kaikki tämä kuuluu itsensä tuntemiseen - joka ei ole sama 
kuin toisilta hankittu itsetuntemus, vaan te ymmärrätte 
omakohtaisesti ajattelunne ja koko olemisenne 
toimintatavat. Ja itsensä tunteminen ei tapahdu ajassa. En 
siis sano: "Aion ymmärtää itseni vähän kerrallaan, päivä 
päivältä, itsetuntemus syntyy pikku hiljaa." Se ei synny 
pikku hiljaa. Teidän on nähtävä itsenne, "minä", kokonaan, 
ja sen voi nähdä kokonaan vain nyt, ei huomenna. 



Nähdäksenne sen kokonaan teidän on paneuduttava asiaan 
kaikella voimallanne. 

Kysymys: Mikä on toiminnan ja meditaation välinen 
suhde? 

Krishnamurti: Mitä toiminta on meille tavallisesti? Se 
perustuu toiminnan ideaan, suunnitelmaan, vertailuun. 
Sanomme: "Minun pitäisi tehdä tämä", eli ainoa 
tuntemamme toiminta perustuu ristiriitaan toiminnan 
tavoitteen ja sen toteuttamisen välillä. Tämä on kai selvää, 
eikö niin? Ajan puutteen takia en mene siihen tarkemmin, 
mutta juuri näin se käytännössä on. Minulla on idea, 
suunnitelma, joka on syntynyt kokemuksesta, ajatuksesta, 
tiedosta, pelosta tai pakoyrityksistä, ja sopeutan toimintani 
tuohon ideaan. Se on ainoa tuntemamme tapa toimia. Mutta 
on olemassa myös toiminta ilman ideaa, toiminta, joka ei luo 
ristiriitaa eikä ole ristiriidan tulos - ja sen olemuksen 
ymmärtäminen on meditaatiota. 

En tiedä, miten tuttu sana "meditaatio" on teille. Idässä se 
on kaikkien tuntema, ja kun se on kaikkien tuntema, se on 
myös perinteeseen sidottu. On alistuttava kuriin ja ohjattava 
ajatuksiaan ohjeiden mukaisesti. Siihen on sääntöjä: miten 
on istuttava, miten hengitettävä, miten liikuttava. On 
erilaisia meditaatiojärjestelmiä, ja sanotaan, että jos 
noudatatte jotakin niistä, saatte tuloksia. Ja te saatte 
tuloksia, epäilemättä. Jos tekee samaa asiaa päivästä 
päivään, kuukaudesta toiseen, ei voi olla pääsemättä 
tulokseen, mutta tuon tuloksen on mitätön, tyhmä mieli 
heijastanut omasta itsestään. Mieli toimii mallin mukaan 
eikä sen vuoksi ole vapaa, ja tällainen meditaatio ei ole 
lainkaan meditaatiota. Se on vain sitoutumista malliin, jonka 
avulla te toivotte löytävänne rauhan, perimmäisen 
todellisuuden tai mitä nyt tavoittelettekin. Mitätön, 
keskinkertainen, turhautunut pieni mieli voi istuutua 
"meditoimaan", se voi alistua kuriin ja säädellä toimintojaan 
tietyn mallin mukaisesti, mutta se tulee aina jäämään 




mitättömäksi, yhtä mitättömäksi kuin sen "perimmäinen 
todellisuus". Nähdessänne tämän omin silmin todeksi te 
hylkäätte tuon lähestymistavan ja vapaudutte samalla 
vanhasta käsityksestä, että on alistuttava siihen mikä on 
vallitsevaa ja vakiintunutta. Ja koska mieli on vapaa, 
äärettömän vapaa, teidän toiminnassanne ei enää ole 
ristiriitaa eikä mukautumista vallitseviin käsityksiin tai 
esikuviin, jotka ovat kotoisin perinteistä ja lukemattomien 
ihmisten tavoista ja sanomisista. Kun olette ymmärtäneet 
tämän ja mieli on vapaa, meditaatio voi alkaa, ja meditaatio 
on suurenmoisimpia asioita, jos tiedätte miten se tehdään - 
ei "miten" se tehdään, vaan kun se tehdään. 

Meditaatio vaatii itsen ymmärtämistä kokonaan ja sen 
vuoksi vapautumista yhteiskunnan psykologisesta 
rakenteesta. Tämä tarkoittaa, että ette enää ole 
kunnianhimoinen ja kateellinen, ette yritä saavuttaa jotain 
tai tulla joksikin. Koska ette ponnistele, mieli on hiljaa, 
mutta ei hiljennetty - kurin, säätelyn, hengityksen tai 
muiden temppujen tai huumeiden avulla. Mielestä tulee 
äärimmäisen aktiivinen ja hiljainen. Ollakseen aktiivinen ja 
hiljainen mielen on oltava täynnä energiaa ja silti tyhjä. 

Mutta useimmat meistä haluavat kokemuksia. Niinpä 
tietenkin, ja sen takia ihmiset koettavat meditoida. Heillä on 
ollut kaikki tavalliset fyysiset, älylliset ja emotionaaliset 
kokemukset; nyt he haluavat jotain uutta ja löytävät 
huumeet. Markkinoilla on useita huumeita, jotka stimuloivat 
heitä ja antavat heille epätavallisia kokemuksia. On 
ymmärrettävä kokemuksen luonne. Ellei teillä olisi lainkaan 
kokemuksia, te nukahtaisitte. Jos teihin ei kohdistuisi 
paineita, jos ette olisi yhteiskunnan, kirjojen ja kaikenlaisten 
vaikutusten piirittämiä, te nukahtaisitte saman tien, koska 
haluatte varmuutta, turvallisuutta ja mukavuutta. Tunnette 
kaikki tavanomaiset kokemuksen lajit, olette kyllästyneet 
niihin, teette johtopäätökset ja haluatte nyt syvempää 
kokemusta, mutta se on edelleenkin samaa vanhaa liikettä. 



Kun olette ymmärtäneet kokemuksen koko luonteen, ette 
enää kaipaa ulkoisia ärsykkeitä antamaan teille 
kokemuksia. Kun olette hylänneet ne, teillä on vielä sisäinen 
ärsyke, joka luo omat kokemuksensa. Tästä syystä niin 
sanotun meditaation harrastajilla on visioita ja he nauttivat 
niiden ja muiden lapsellisten asioiden näkemisestä, vaikka 
ne ovat heidän oman mielentaustansa tuotteita. Kun mieli 
on ymmärtänyt kaiken tämän, se on aivan hiljaa. Tässä 
hiljaisuudessa ei tapahdu mitään kokemista, koska mieli on 
elävä ja kirkas, se on valo itselleen. Koska se on täysin 
valveilla, se on kaiken kokemisen tuolla puolen. 

Kaikki tämä on meditaatiota. 

Sana ei ole asia johon se viittaa, sana ei ole toimintaa. 
Useimmat meistä kuitenkin elävät sanojen, mielikuvien ja 
symbolien välityksellä, ja sen vuoksi toimintamme ei 
synnytä energiaa. Ja sen energian mitä meillä on, me 
tuhlaamme sisäisiin ristiriitoihin. 

Emme ehkä huomaa, että energia tulee toiminnasta - 
toiminta on energiaa. Asia ei ole niin päin, että on ensin 
oltava energiaa jotta voidaan toimia. Toiminta alkaa kun 
oivallamme, että sana ei ole asia eikä teko ja alamme siten 
ymmärtää sanan olemusta ja merkitystä. Ja tämä toiminta 
synnyttää luovaa, uusiutuvaa, intohimoista energiaa. Mutta 
energiaa synnyttävää toimintaa ei voi olla niin kauan kuin 
sisällämme vallitsee ristiriita, ja useimmilla meistä on monia 
sisäisen ristiriidan muotoja, joista emme aina ole tietoisia. 



Olemme koko elämämme ajan ristiriidan vallassa, ja sen 
vuoksi meiltä puuttuu selvä, suora toiminta, joka synnyttäisi 
energiaa. Ja energiaa tarvitaan, ei vain fyysistä, vaan myös 
aina uutta henkistä energiaa, jonka avulla mieli pystyy 
kohtaamaan minkä tilanteen tahansa. 

On siis tärkeätä ymmärtää ristiriidan luonne. On ristiriita 
sanan ja teon välillä, on ristiriita toisaalta tietoisten 
aikomusten ja toisaalta tiedostamattomien, piilevien 
tarpeiden välillä. Ristiriita esiintyy eri muodoissaan kaikessa 
mitä teemme, elämämme kaikissa toiveissa ja 
pyrkimyksissä. 

Jos olemme vähääkään tietoisia omista teoistamme, 
ajatuksistamme ja tilastamme, huomaamme ristiriidan 
itsessämme. Yritämme sen vuoksi eheyttää itseämme, mutta 
minusta tällaiset eheyttämisyritykset ovat turhia. Ette voi 
eheyttää vastakohtia, ette voi yhdistää rakkautta ja vihaa. 
Joko vihaatte tai rakastatte - vastakohdat pysyvät erillään, 
eivätkä eheyttämisyritykset johda mihinkään. Ainoa 
tekemisen arvoinen asia on ristiriidan ymmärtäminen ja sen 
mukanaan tuoma vapaus. 

Vapautuakseen ristiriidasta siitä on ensin oltava tietoinen, 
ja ehkä monet meistä eivät ole tietoisia siitä. Annamme vain 
mennä. Ja mitä tapahtuu, kun tiedostamme ristiriidan sekä 
ulkoisessa että sisäisessä elämässämme? Emme löydä siihen 
ratkaisua emmekä vapaudu siitä, joten käännymme 
Jumalaksi kutsumamme instanssin puoleen ja hyväksymme 
uskontunnustukset, rituaalit ja auktoriteetit, joita 
tavallisesti kuuluu uskontoihin. Tai sitten vain otamme 
elämän sellaisena kuin se tulee näkemättä siinä mitään 
merkitystä, kuten monet nykyajan kirjailijat tekevät. He 
hylkäävät kirkon ja organisoidun uskonnon - joka jokaisen 
järkevän ihmisen tulisi tehdä, koska ne ovat täysin 
arvottomia -, mutta joutuvat sitten kohtaamaan omat 
ristiriitansa, vihansa, toivonsa, turhautumisensa ja 
täydellisen avuttomuutensa. Niinpä he kehittävät epätoivon 



filosofian sanoen: "Elämällä ei ole merkitystä, siitä pitää 
vain koettaa suoriutua niin hyvin kuin voi". On siis kaksi 
äärimmäistä lähestymistapaa, jotka ovat ristiriidassa 
keskenään. 

Nähdäkseni on mahdollista lopettaa kaikki ristiriita - 
mutta ei tahdonvaltaisesti, koska tahto synnyttää uutta 
ristiriitaa itsessään. Tahto on ristiriidan ydin. Tämä seikka 
on ymmärrettävä hyvin, sillä meidät on kasvatettu tahdon 
harjoittamiseen kaikessa mitä teemme, meidät on opetettu 
selviytymään, pitämään puoliamme, pakottamaan. Ja 
tarkkaillessamme tahdon olemusta näemme, että tahto 
itsessään on vastustuksen ja ristiriidan tila. 

Onko mahdollista elää ilman minkäänlaista sisäistä tai 
ulkoista ristiriitaa millään olemisen tasolla, eläen tässä 
maailmassa, hoitaen perheensä ja työtehtävänsä ja 
osallistuen kaikkeen mitä nykyajan elämään kuuluu? Onko 
mahdollista elää ilman minkäänlaista ristiriitaa ja sen vuoksi 
toimia niin, että toiminta itse on energiaa? On helppo 
havaita, että mitä aktiivisempia olemme fyysisesti, sitä 
enemmän energiaa meillä on, eikä siis niin päin, että on 
ensin oltava energiaa, jota seuraa toiminta. Päinvastoin, 
mitä enemmän toimii, sitä enemmän on energiaa sekä 
biologisesti että psykologisesti. 

Toiminta sinänsä on energiaa, jompikumpi niistä ei ole 
ensin. Idea ei ole ensin ja toiminta sitten. Idea ei pidä yllä 
energiaa, vaikka se voi innostaa hetkellisesti. Toiminta 
synnyttää energiaa, josta seuraa uutta toimintaa. 

Jotta ymmärtäisimme ristiriidan elämässämme meidän on 
syvennyttävä siihen perusteellisesti - ja se on meille vaikeaa. 
Haluamme, että meitä neuvotaan, haluamme seurata toista 
ja toimia mallin mukaan toivoen siten pystyvämme 
sublimoimaan, torjumaan tai tukahduttamaan jokaisen 
ristiriidan muodon - joka on mitä pinnallisin lähestymistapa. 
Ristiriidan ongelmaan on tunkeuduttava paljon syvemmälle. 




"Syvyys" ei kuitenkaan tarkoita vertaamista pinnan kanssa. 
Syvyys ja pinta ovat kaksi eri asiaa. Useimmat elävät 
pinnassa, ja kun yritämme liikkua sisäänpäin, suoritamme 
vain liikkeitä; nimitämme toimintaamme sisäänpäin 
menoksi, joka synnyttää uuden ristiriidan. Toivottavasti 
tämä tuli selväksi. 

Kun puhun syvälle menemisestä, en tarkoita menemistä 
ulkopuolelta sisäpuolelle. Jos teette niin, tuloksena on 
saman tien ristiriita ulkoisen ja sisäisen välillä. Syvälle 
meneminen tarkoittaa ristiriidan ymmärtämistä - ja ristiriita 
on ymmärrettävä, jotta saamme aikaan rauhan ei 
ainoastaan itsessämme, vaan myös yhteiskunnassa, jonka 
osa olemme. Tarvitaan rauha, ei sota ja rauha. Nyt rauha on 
vain väliaika kahden sodan välillä. Jotta ymmärtäisi 
ristiriidan, sitä ei voi käsitellä vain ulkokohtaisesti tai 
paikkailemalla oireita, vaan on mentävä asian ytimeen. 

Ristiriidan ydin on jako ajattelijan ja ajatuksen välillä. 
Useimmilla on selvä aukko tarkkailijan ja tarkkailtavan 
välissä, ajattelijan ja ajatuksen välissä, kokevan keskuksen 
ja koettavan asian välissä, ja tämä erottava raja, aukko ja 
aikaviive on ristiriidan todellinen lähde. 

Toivottavasti ette kuuntele pelkästään sanoja - joka ei ole 
todellista kuuntelua -, vaan havaitsette puhujan sanojen 
avulla omakohtaisesti aikomuksen ja toiminnan välisen jaon 
ja ajattelijan erottautumisen ajatuksesta, niin että se yrittää 
ohjailla, hallita, muuttaa ja tukahduttaa ajatusta 
koettaessaan löytää rauhan. Niin kauan kuin on olemassa 
ajattelija, hyvän ja pahan punnitsija, meillä on ajattelijan 
luoma pysyvä jako, joka ilmiselvästi ruokkii ristiriitaa. Tämä 
tosiasia teidän on löydettävä itse sen sijaan, että vain 
hyväksyisitte jonkun toisen antaman selityksen siitä. Ja juuri 
tämä teidän oma löytönne on sen energian alku, jonka 
avulla te voitte lähestyä ristiriidan perusongelmaa. 



On aivan eri asia, kerrotaanko teille että olette nälkäinen 
vai tunnetteko oman nälkänne itse. Jos hyväksytte 
ajattelijan ja ajatuksen välisen eron vain koska teille on 
kerrottu siitä, jäätte vaille omakohtaista oivallusta ja sen 
antamaa energiaa. Mutta jos löydätte tuon jaon itse, näette 
sen tosiasiana, silloin tuon tosiasian havaitseminen antaa 
ristiriidan kohtaamiseen tarvittavan energian. 

Toivottavasti kaikki on teille selvää tähän saakka. 

Iso ristiriita aikaansaa mielessä tietyn jännitteen. Mitä 
suurempi jännite on ja mitä suurempi kykynne ilmaista 
itseänne - kirjailijana, taiteilijana, poliitikkona -, sitä 
enemmän vahinkoa te aiheutatte sekä itsellenne että 
yleisöllenne. Ehkä olette huomanneet tämän. Se joka on 
ristiriidan vallassa ja jolla on kirjoittamisen tai maalaamisen 
kyky tai on huonoksi onnekseen poliitikko, luo lisää 
vaikeuksia toisille ja myös itselleen. 

On siis ymmärrettävä ristiriidan koko valtava syvyys ja 
merkitys ja samalla vapauduttava siitä, koska muutoin 
meillä ei ole rakkautta. Kaikki mitä tiedämme rakkaudesta 
kertoo ristiriidan tilasta - mustasukkaisuudesta, 
eripuraisuudesta, vihasta. Rakkaus ei ole se aistinautinto 
jota sanomme rakkaudeksi eikä se niin sanottu rakkaus, 
johon liittyy vihaa, kateutta ja kunnianhimoa. 
Kunnianhimoinen ei tiedä mitä rakkaus on. Kun 
kunnianhimon ja kilpailu vietin riivaama puhuu rauhasta, se 
on tyhjää puhetta. Rauha vallitsee vasta kun mielenne on 
vapaa kilpailusta ja vertailusta ja kun teissä sen vuoksi ei 
ole ristiriitaa. 

Useimmat yrittävät toteuttaa itseään, kuka maalaamalla, 
kuka kirjoittamalla tai tekemällä jotain muuta, kuka 
perheensä kautta - joka taaskin on osoitus ristiriidasta. Te 
ehkä sanotte: "Eikö nyt saisi ilmaista itseään, sehän on osa 
ihmisluontoa?" Mutta tässä laitamme rattaat hevosen 
eteen. Miksi tämä omalaatuinen itseilmaisun vaatimus? 



Voitte ilmaista tai olla ilmaisematta itseänne, mutta jos teillä 
on pakonomainen tarve ilmaista itseänne tietyssä muodossa 
- maalaamalla, kirjoittamalla runo tai kirja tai jollain muulla 
tavoin -, tuo pakonomaisuus on osoitus ristiriidasta. 

Kuten sanoin, ristiriidan ydin on ajattelijan ja ajatuksen 
välinen jako, eikä näitä kahta voi yhdistää. Mutta jos 
tarkkailette ajattelijan esiintymistä, huomaatte, että kun 
ajatusta ei ole, ei ole myöskään ajattelijaa. Ajatus synnyttää 
ajattelijan, kokijan, joka luo ajan ja on pelon lähde. 

Useimmilla meistä on monenlaisia pelkoja. Katsokaa 
pelkojanne kun puhun, katsokaa omia syvällä piileviä 
pelkojanne. Perimmäinen pelko on tietenkin kuoleman 
pelko. Koska pelkäämme kuolemaa, yritämme paeta sitä 
uskon avulla, sellaisten käsitteiden avulla kuin 
ylösnousemus, jälleensyntyminen jne. Me joko järkeilemme 
kuoleman pois tieltä tai meillä on usko, mutta sekä järkeily 
että usko ovat kuoleman väittelemistä, pakoa siitä, ja luovat 
ristiriitaa. 


Me pidämme kuolemaa elämän vastakohtana. Mutta 
ymmärtääksemme kuoleman meidän on ymmärrettävä 
elämä, toisin sanoen tarkasteltava omaa elämäämme ja 
nähtävä mitä se on. Mitä on elämämme - ei teorian tai 
hypoteesin valossa, ei sellaisena kuin sen tulisi olla, vaan 
niin kuin se todella on? Se on sarja muistoja, raadannan ja 
tuskan, ilon ja epätoivon kokemuksia, se on yksin jääneen 
kipua ja kaipausta, se on hyvän ja pahan, terveyden ja 
sairauden välistä kamppailua. Tätä sanomme 
elämäksemme, tämä on kaikki mitä tiedämme siitä. 


Elämämme on loputonta konfliktia, loputonta epävarmuutta 
ja ahdistusta. En liioittele vähääkään. Tämä on tosiasia, 
emmekä tiedä miten se on ratkaistava tai ymmärrettävä. 
Emme tiedä miten tämä ongelmien ja surun paljous on 
ylitettävä, joten pakenemme sitä joko uskonnon avulla tai 
väittämällä, ettei elämällä ylipäänsäkään ole merkitystä. 


vaan se pitää vain ottaa päivä kerrallaan. 



Jotta vapautuisimme kaikesta tästä kärsimyksestä, elämä 
on ymmärrettävä kokonaisena - ja se on mahdollista. Silloin 
eläminen ei ole eri asia kuin kuoleminen. Silloin ei ole 
ajattelijan luomaa väliä ja aikaeroa, jossa ajattelija luo yhtä 
mittaa pelkoa. Ymmärtääksenne mitä eläminen on teidän on 
kuoltava joka päivä kaikille kärsimyksillenne ja 
ongelmillenne, kaikille nautinnoillenne, ilman ehtoja. 
Niinhän tapahtuu silloinkin kun kuolette fyysisesti. Kuolette 
ilman ehtoja: ette voi neuvotella kuoleman kanssa. Samalla 
tavoin on kuoltava surulle. Mutta emme kuole surulle, koska 
emme tiedä mitä on oikea ilo eikä meillä ole kykyä tai 
ymmärrystä lopettaa kärsimys. Sen vuoksi pidämme 
mieluummin kiinni surusta ja siihen liittyvästä säälistä, 
itsesäälistä jne. kuin että astuisimme sisään johonkin meille 
tuntemattomaan. 

Tarkkailkaa näitä asioita itse. En yritä vaikuttaa teihin, 
kuulijoihin. Emme ole samaa mieltä emmekä eri mieltä. 
Tarkastelemme vain tosiasioita, sitä mikä todella on, ja tämä 
tarkastelu saa aikaan energian joka on toimintaa. 

Meidän on ymmärrettävä sisäisen ristiriitamme ydin, ja 
voimme ymmärtää sen vain tarkkailemalla ajattelijaa ja 
kaikkia sen toimia, sen ajatuksia, toivoja ja pelkoja - 
ajattelijaa, tuota valvovaa keskusta, joka luo pysyvän 
ristiriidan itsensä ja tarkkailtavan asian välille. Teidän on 
tarkkailtava sitä mikä on ja oltava tosissanne. Vain tosissaan 
oleva elää, pinnallinen ei elä laisinkaan. Hänellä voi olla 
asema ja varallisuutta, mutta hän ei tiedä elämästä mitään, 
hän tuntee vain sen ulkokuoren. 

Ymmärtääkseen itsen kokonaisluonteen sitä ei pidä 
lähestyä muutosta hakien tai yrittäen tulla erilaiseksi, vaan 
yksinkertaisesti valmiina tarkkailemaan sitä mikä on. Silloin 
ristiriitaa ei ole, koska tarkkailija ei enää toimi keskuksena, 
joka hyväksyy tai hylkää, sanoo mikä on oikein ja mikä 
väärin, mikä hyvää ja mikä pahaa. Tämä ei tarkoita, että 
elätte pinnallista elämää. Päinvastoin, tullaksenne siihen 



vaiheeseen, jolloin keskusta ei ole, teidän on ymmärrettävä 
koko ehdollistunut taustanne. 


Tässä ei ole kysymys vain väitteiden esittämisestä. 
Ymmärtääksenne tämän asian teidän on tehtävä työtä sen 
eteen, ja silloin te näette, että mielestä tulee pelkkä 
tarkkailija. Sellainen mieli ei ole enää ristiriidan tilassa, ja 
sillä on sen vuoksi valtavasti energiaa. Tämä energia on 
rakkautta, intohimoa - ei fyysistä intohimoa, joka on helppo 
asia ja kaikille tuttu. Puhun intohimosta, jolla ei ole syytä ja 
jossa sen vuoksi ei ole ristiriitaa eikä motiivia eikä niin ollen 
myöskään päämäärää. Missä rakkaus on läsnä, siellä on 
myös kuolema; nämä kaksi ovat erottamattomat, koska 
rakkaus ei tavoittele mitään. 


Ymmärtänette, että vaikka esitän teille näitä asioita, niillä 
on teille todellista arvoa vain, jos ristiriita lakkaa kokonaan. 

Rakkaus ja kuolema ovat luomisen edellytys. Tiedättekö 
mitä luominen on? Se ei ole kyvyn ilmaisemista - tämä on 
helppo ymmärtää. Voitte ilmaista itseänne kirjailijana, 
runoilijana tai taiteilijana, mutta se ei ole luomista. 
Luominen on jotain aivan muuta. Luominen voi saada 
alkunsa vain energiasta, joka ei ole tahdon saastuttama eikä 
ponnistuksen tulos - siitä energiasta, jota toiminta itse 
synnyttää. 

Nykyisellään kaikki toimintamme on enemmän tai 
vähemmän itsekeskeistä - se on keskittynyt meihin 
itseemme suhteessa eri asioihin, ja tämä itsekeskeinen 
toiminta, ajattelijan toiminta, synnyttää väistämättä 
ristiriitaa. Ristiriidan tilassa mieli tarvitsee jonkinlaista 
ilmaisua: minun on paettava, minun on kirjoitettava, minun 
on tehtävä sitä tai tätä. Henkilö, joka on ristiriidan, 
itsekeskeisen toiminnan tilassa ja sattuu olemaan taiteilija 
tai muusikko, voi sanoa omaa tekemistään luomiseksi, mutta 
se ei ole sitä. Luomisen täytyy olla ja se onkin jotain aivan 
muuta. 



Mieli, joka on ymmärtänyt ristiriidan koko olemuksen, 
sekä tietoisen että piilevän, ja on sen vuoksi siitä vapaa, on 
aivan hiljaa, sillä pieninkin liikahdus olisi energian 
tuhlausta. Vain silloin kun mieli on aivan hiljaa ja valtavan 
energian täyttämä, tapahtuu purkaus; ja tuo purkaus on 
luomista, joka voi ilmaista itseään - tai olla ilmaisematta. 

Mieli, joka on pelokas, kunnianhimoinen, ahne, 
kateellinen, mustasukkainen, kilpailuhenkinen, ei 
mitenkään pysty toiminnallaan luomaan tätä motiivittomalle 
toiminnalle ominaista energiaa eikä myöskään tuntemaan 
mitä rakkaus on. Siellä missä on rakkautta, tapahtuu aina 
uudestaan kuoleminen kunkin päivän kokemuksille, ja sen 
vuoksi rakkaus ja kuolema ovat aina yhdessä. 

Rakkaus on aina nuorta, raikasta, viatonta, puhdasta 
menneisyyden tahroista, koska se kuolee jokaisen päivän 
menneisyydelle. Rakkaus ja kuolema ovat mukana tässä 
valtavassa energiassa, kun energia on aivan hiljaa. Silloin 
tapahtuu luominen - tai nimitettäköön sitä miksi tahansa, 
nimi ei ole tärkeä. Ellei tämä muutos tapahdu kussakin 
yksilössä - joka on yhteiskunnan osa, joka on itse 
yhteiskunta -, ei uusi yhteiskunta ole mahdollinen. 

Kysymys: Eikö yksilö tarvitse aikaa päätyäkseen tähän 
muutokseen? 


Krishnamurti: Ei, ei ole kysymys ajasta. Ajan kautta ei voi 
päätyä minnekään. Aika synnyttää vain epäjärjestystä. 


Kysymys: Mitä tarkoitatte itsetuntemuksella? 


Krishnamurti: Luulen selittäneeni sen, mutta otetaan se 
vielä kerran. Olemme aina käyttäneet aikaa saavuttamisen 
välineenä. Olen tämä, haluan että minusta tulee tuo. 
Aikaväli erottaa sitä mikä on ja sitä "minkä tulisi olla". 
Sanomme, että vie aikaa saavuttaa se "minkä tulisi olla": 
monta päivää, monta vuotta, monta inkarnaatiota, kuten 
idässä uskotaan. Käytämme siis aikaa välineenä 
saavuttaaksemme sen "mikä minusta tulee". Se "mikä 



minusta tulee" on heijastuma siitä mikä olen tai sen 
vastakohta, kumpikin niistä on ristiriidassa sen kanssa mitä 
olen. Aikavälissä, joka erottaa sen mikä on siitä "minkä tulisi 
olla", tulee mukaan monia muita tekijöitä. Se "minkä tulisi 
olla" ei pysy samanlaisena, koska muut tekijät vaikuttavat 
siihen koko ajan. Aikavälissä tapahtuu monenlaisia 
vaikutuksia ja muutoksia, ja sen takia sekä se "minkä tulisi 
olla" että se mikä on muuttuvat ratkaisevasti. Se "minkä 
tulisi olla" on siis arvoton. Ihanne, päämäärä, tarkoitus, 
toivomamme saavutus on arvoton, koska se on kuviteltu. Se 
ei kuulu todellisuuteen, se on vain kuvitelma. Todellista on 
vain se mikä on. Kärsin, olen onneton, olen hämmentynyt - 
se on ainoa merkitsevä tekijä, ja sen ymmärtämiseen ei 
ajasta ole apua. Aika auttaa vain väittelemään, lykkäämään 
ja pakenemaan epätodellisuuteen. Todellisen 
ymmärtämisessä ei voi nojata olettamuksiin eikä tähdätä 
tulevaisuuteen. Meidän on omistauduttava ongelmalle, sille 
mikä on, välittömästi, koko olemuksellamme - ja sitä me 
emme halua tehdä. Sanomme: "Teen sen huomenna". 
Pelkäämme ja olemme onnettomia ja mustasukkaisia, mutta 
emme sano "Haluan lopettaa mustasukkaisuuden 
välittömästi". Haluamme tietää, miten se lopetetaan joskus 
myöhemmin, ja näin ajasta tulee väline, joka auttaa meitä 
pakenemaan siitä mikä on. Tämä on hyvin yksinkertaista. 

Kaiken tämän ymmärtäminen on itsensä tuntemista. 
Itsensä tunteminen ei ole mitään epätavallista, se on 
meneillään olevien tapahtumien havaitsemista. Olen 
ahdistunut, pettynyt, epätoivoinen - eikö tämä olekin teille 
tuttua? Mitä siis tapahtuu? Käytän huomista, sitä minkä 
tulisi olla, välineenä paetakseni siitä mikä on tai sitten 
käännän katseeni menneisyyteen. En ole terve tänään, 
mutta olen ollut terve ennen, joten mieli palaa muistoissa 
taaksepäin aikaisempaan tilaani jota nimitin terveydeksi ja 
sanoo: "Toivon, että olisin taas terve". Seurauksena on 
kitkaa ja ponnistusta, aikaisemman tilan muiston 



aiheuttamaa painetta. Mutta jos en tuo muistikuvia mukaan 
laisinkaan, vaan näen tosiasian että olen sairas antamatta 
ajatuksen muistikuvineen tulla väliin, silloin elimistö 
käynnistää omat parantavat voimansa. 

Kaikki tämä kuuluu itsensä tuntemiseen - joka ei ole sama 
kuin toisilta hankittu itsetuntemus, vaan te ymmärrätte 
omakohtaisesti ajattelunne ja koko olemisenne 
toimintatavat. Ja itsensä tunteminen ei tapahdu ajassa. En 
siis sano: "Aion ymmärtää itseni vähän kerrallaan, päivä 
päivältä, itsetuntemus syntyy pikku hiljaa." Se ei synny 
pikku hiljaa. Teidän on nähtävä itsenne, "minä", kokonaan, 
ja sen voi nähdä kokonaan vain nyt, ei huomenna. 
Nähdäksenne sen kokonaan teidän on paneuduttava asiaan 
kaikella voimallanne. 

Kysymys: Mikä on toiminnan ja meditaation välinen 
suhde? 

Krishnamurti: Mitä toiminta on meille tavallisesti? Se 
perustuu toiminnan ideaan, suunnitelmaan, vertailuun. 
Sanomme: "Minun pitäisi tehdä tämä", eli ainoa 
tuntemamme toiminta perustuu ristiriitaan toiminnan 
tavoitteen ja sen toteuttamisen välillä. Tämä on kai selvää, 
eikö niin? Ajan puutteen takia en mene siihen tarkemmin, 
mutta juuri näin se käytännössä on. Minulla on idea, 
suunnitelma, joka on syntynyt kokemuksesta, ajatuksesta, 
tiedosta, pelosta tai pakoyrityksistä, ja sopeutan toimintani 
tuohon ideaan. Se on ainoa tuntemamme tapa toimia. Mutta 
on olemassa myös toiminta ilman ideaa, toiminta, joka ei luo 
ristiriitaa eikä ole ristiriidan tulos - ja sen olemuksen 
ymmärtäminen on meditaatiota. 

En tiedä, miten tuttu sana "meditaatio" on teille. Idässä se 
on kaikkien tuntema, ja kun se on kaikkien tuntema, se on 
myös perinteeseen sidottu. On alistuttava kuriin ja ohjattava 
ajatuksiaan ohjeiden mukaisesti. Siihen on sääntöjä: miten 
on istuttava, miten hengitettävä, miten liikuttava. On 




erilaisia meditaatiojärjestelmiä, ja sanotaan, että jos 
noudatatte jotakin niistä, saatte tuloksia. Ja te saatte 
tuloksia, epäilemättä. Jos tekee samaa asiaa päivästä 
päivään, kuukaudesta toiseen, ei voi olla pääsemättä 
tulokseen, mutta tuon tuloksen on mitätön, tyhmä mieli 
heijastanut omasta itsestään. 


Mieli toimii mallin mukaan eikä sen vuoksi ole vapaa, ja 
tällainen meditaatio ei ole lainkaan meditaatiota. Se on vain 
sitoutumista malliin, jonka avulla te toivotte löytävänne 
rauhan, perimmäisen todellisuuden tai mitä nyt 
tavoittelettekin. Mitätön, keskinkertainen, turhautunut 
pieni mieli voi istuutua meditoimaan, se voi alistua kuriin ja 
säädellä toimintojaan tietyn mallin mukaisesti, mutta se 
tulee aina jäämään mitättömäksi, yhtä mitättömäksi kuin 
sen "perimmäinen todellisuus". 


Nähdessänne tämän omin silmin todeksi te hylkäätte tuon 
lähestymistavan ja vapaudutte samalla vanhasta 
käsityksestä, että on alistuttava siihen mikä on vallitsevaa ja 
vakiintunutta. Ja koska mieli on vapaa, äärettömän vapaa, 
teidän toiminnassanne ei enää ole ristiriitaa eikä 
mukautumista vallitseviin käsityksiin tai esikuviin, jotka ovat 
kotoisin perinteistä ja lukemattomien ihmisten tavoista ja 
sanomisista. Kun olette ymmärtäneet tämän ja mieli on 
vapaa, meditaatio voi alkaa, ja meditaatio on 
suurenmoisimpia asioita, jos tiedätte miten se tehdään - ei 
"miten" se tehdään, vaan kun se tehdään. 


Meditaatio vaatii itsen ymmärtämistä kokonaan ja sen 
vuoksi vapautumista yhteiskunnan psykologisesta 
rakenteesta. Tämä tarkoittaa, että ette enää ole 
kunnianhimoinen ja kateellinen, ette yritä saavuttaa jotain 
tai tulla joksikin. Koska ette ponnistele, mieli on hiljaa, 
mutta ei hiljennetty - kurin, säätelyn, hengityksen tai 
muiden temppujen tai huumeiden avulla. Mielestä tulee 
äärimmäisen aktiivinen ja hiljainen. Ollakseen aktiivinen ja 
hiljainen mielen on oltava täynnä energiaa ja silti tyhjä. 



Mutta useimmat meistä haluavat kokemuksia. Niinpä 
tietenkin, ja sen takia ihmiset koettavat meditoida. Heillä on 
ollut kaikki tavalliset fyysiset, älylliset ja emotionaaliset 
kokemukset; nyt he haluavat jotain uutta ja löytävät 
huumeet. Markkinoilla on useita huumeita, jotka stimuloivat 
heitä ja antavat heille epätavallisia kokemuksia. On 
ymmärrettävä kokemuksen luonne. Ellei teillä olisi lainkaan 
kokemuksia, te nukahtaisitte. Jos teihin ei kohdistuisi 
paineita, jos ette olisi yhteiskunnan, kirjojen ja kaikenlaisten 
vaikutusten piirittämiä, te nukahtaisitte saman tien, koska 
haluatte varmuutta, turvallisuutta ja mukavuutta. Tunnette 
kaikki tavanomaiset kokemuksen lajit, olette kyllästyneet 
niihin, teette johtopäätökset ja haluatte nyt syvempää 
kokemusta, mutta se on edelleenkin samaa vanhaa liikettä. 

Kun olette ymmärtäneet kokemuksen koko luonteen, ette 
enää kaipaa ulkoisia ärsykkeitä antamaan teille 
kokemuksia. Kun olette hylänneet ne, teillä on vielä sisäinen 
ärsyke, joka luo omat kokemuksensa. Tästä syystä niin 
sanotun meditaation harrastajilla on visioita ja he nauttivat 
niiden ja muiden lapsellisten asioiden näkemisestä, vaikka 
ne ovat heidän oman mielentaustansa tuotteita. Kun mieli 
on ymmärtänyt kaiken tämän, se on aivan hiljaa. Tässä 
hiljaisuudessa ei tapahdu mitään kokemista, koska mieli on 
elävä ja kirkas, se on valo itselleen. Koska se on täysin 
valveilla, se on kaiken kokemisen tuolla puolen. 

Kaikki tämä on meditaatiota. 

